Косметика дўкони 8000 бизнес ғоя\nBiznes uchun cheksiz biznes g'oyalar. Biznes rejalar., moshina bizes plani, biznes planlar , biznes plani tuzish, Kichik biznes uchun biznes rejalar, katta kompaniya uchun biznesrejalar, katta va kichik shaharlar uchun biznes rejalar,qishloq xo jaligi uchun biznesrejalar biznesreja,biznesrejalar sayti,biznes boshlash,biznes planlar » go'zalik biznesi » Косметика дўкони 8000$ бизнес ғоя\nКосметика - бу ҳар доим пул топишингиз мумкин бўлган машҳур маҳсулот. Гўзаллик саноати ривожланмоқда, ҳар йили янги косметика маҳсулотлари пайдо бўлади. Шунинг учун косметика ва парфюмерия маҳсулотларига талаб тобора ортиб бормоқда.\nКосметика дўконини нолдан очиш учун биринчи навбатда йўналишни танлаш керак. Сармоялар миқдори, жойлашуви ва бошқалар бунга боғлиқ. Баъзи дўконлар кенг турдаги маҳсулотларни таклиф қиладилар, бошқалари эса маълум маҳсулотлар билан ишлайди. Шуни ёдда тутингки, кичик шаҳарда кенг ассортиментдаги дўконни очиш яхшироқдир ва метрополда тор йўналтирилган дўконлар мукаммал илдиз отади.\nНимани сотиш тўғрисида қарор қабул қилсангиз, сиз фаол ҳаракатларга ўтишингиз мумкин: бизнесни рўйхатдан ўтказиш, қулай жойлашган биноларни қидириш, чакана ускуналар ва ассортиментларни сотиб олиш, ишчиларни ёллаш ва ҳк. Кичик косметика дўкони эгасига 1400$ минг миқдорида соф даромад келтириши мумкин. Ўзини қоплаш муддати тахминан 10 ой.


“Толибон” Афғонистондан барча хорижий қўшинларнинг ўз муддатида олиб чиқилишини талаб қилди\n08:36 / 05.07.2021\n“Толибон” ҳаракати вакили Суҳайл Шахин BBC News телеканалига барча хорижий қўшинлар Афғонистонни белгиланган муддатда тарк этиши кераклигини айтди. Унинг таъкидлашича, бу муддатдан кейин мамлакатда қоладиган барча хорижий қўшинлар оккупантлар, деб қабул қилинади.\nФото: AP / Allauddin Khan\nШахиннинг ушбу баёноти Афғонистонда дипломатлар ҳимоясини таъминлаш учун минг нафаргача хорижий ҳарбий қолиши мумкинлиги ҳақидаги ахборотдан кейин янгради.\n“Толибон” вакилининг таъкидлашича, бошқа давлатлар дипломатлари, ноҳукумат ташкилотлари ва фуқаролари толиблар нишонига айланмайди ва уларга ҳеч қандай ҳимоя талаб этилмайди.\n“Биз уларга ҳеч қандай хавф солмаймиз”, деб айтган Шахин ва Афғонистон бундай шахсларнинг фаолиятига эҳтиёжманд эканини қўшимча қилган.\nАҚШ ва НАТО давлатлари қўшинлари Афғонистонни апрел охирида тарк эта бошлаганди. Қўшинларни 11 сентябргача тўлиқ олиб чиқиш режалаштирилган.\nThe Telegraph нашри маълумотларига кўра, Британия Афғонистонда оз сондаги қўшинини қолдирмоқчи. Бироқ бу борада якуний қарор ҳали қабул қилинмаган. Уни Британия бош вазири Борис Жонсон 5 июлда мамлакат хавфсизлик кенгаши йиғилиши якунлари бўйича қабул қилади. Британиялик ҳарбийларнинг Афғонистондаги вазифаси афғон ҳарбийларини ўқитишдан иборат бўлади.\nАввалроқ CNN телеканали АҚШ маъмуриятидаги юқори мансабдор шахсга таяниб, Вашингтон Афғонистонда мингга яқин ҳарбийни қолдириши мумкинлигини маълум қилганди. Таъкидланишича, америкалик ҳарбийлар АҚШ элчихонаси ва Кобул аэропорти хавфсизлигини таъминлашда ёрдам беради.\nАфғонистонда хорижий қўшинлар олиб чиқилиши ортида “Толибон”нинг фаоллашуви кузатилмоқда. Ҳаракат жангарилари май ойидан бери ҳукумат қўшинларига қарши катта кўламли амалиёт олиб бормоқда ва аксарият ҳолатларда уларни чекинишга мажбур қилмоқда. Айни вақтда толиблар мамлакатнинг 370 туманидан 110тасини назорат қилмоқда.\nThe Telegraph’нинг хабар беришича, ҳозирча Афғонистоннинг барча йирик шаҳарлари ва аҳоли пунктлари ҳукумат назорати остида қолмоқда, бироқ толибларнинг жадал суръатлар билан олғалаши Вашингтон ва НАТОни хавотирга солиб қўйди. Баъзи таҳлилчиларнинг таъкидлашича, Афғонистон ҳукумати бундай вазиятда 6-12 ой ичида ағдарилиши мумкин.\nУчта давлат ҳарбийлари иштирокида Афғонистон билан чегарада машғулотлар бўлиб ўтади


Америкалик иқлимшунос Стэнфорд университетининг олими Каролин Снайдер сўнгги икки миллион йилдаги Ердаги глобал ҳарорат ўзгаришларини кузата туриб, унинг Цельсий шкаласи бўйича 7 даражагача кўтарилишидан қочиб бўлмайди деб топди. Тадқиқотлар Nature журналида чоп этилди.\nУшбу графикни қўлга киритиш учун олимлар ҳар минг йиллик оралиғидаги 59 океан остидаги жисмлардан олинган 20 мингдан ортиқ иқлим реконструкцияларидан фойдаланишди.\nТаҳлилларнинг гувоҳлик беришича, ҳароратнинг глобал пасайиши таҳминан 1,2 миллион йил аввал тўхтаган. Олим иқлимнинг ўтмишдаги ўзгариш тажрибаларига асосланган ҳолда сайёрамизда карбонат ангидрид газлари концентрациясининг сақланиб қолиши яқин вақтларда, геологик ўлчамлар бўйича бир неча минг йилликда ўртача глобал ҳароратни Цельсий шкаласи бўйича 3-7 даража ўсишига олиб келиши шубҳасиз.\nСнайдернинг таъкидлашича, ўтказилган тадқиқот бугунги кунгача энг батафсил ҳарорат ўзгаришини тақдим қилади.


Митинглар мавсуми бошланди\nҚирғиз мухолифатининг бошланажак норозилик намойишларига нисбатан бу гал мамлакат расмийлари томонидан кескинроқ чоралар кўрилиши мумкин\nНоябрнинг охирги кунларидан бошлаб Қирғизистонда мухолифат гуруҳларининг норозилик намойишлари ойлиги бошланади.\nҚирғизистон бирлашган мухолифатининг 29 ноябрда ўтадиган халқ қурултойи норозилик тадбирлари дебочаси бўлиши кутилмоқда.\nҚурултойда мамлакатдаги ижтимоий-иқтисодий ва сиёсий вазиятни муҳокама этилиши, президентнинг истеъфога чиқишини талаб қилиниши билдирилган.\nДекабрь ойидан эса Қирғизистон Инқилобий қўмитаси, Эрк партияси, Жўмард ватанпарварлик ҳаракати, Қирғизистон мусулмонлар иттифоқи норозилик намойишлари ўтказади.\nҲукумат қарори билан Бишкек марказий майдонида намойишлар ўтказиш таъқиқланган. Бироқ, шунга қарамай, мухолифат намойишларни айнан бош майдонда ўтказишини эълон қилган.\n- Бу қонунга зид эмас. Конституциянинг 25-моддасига зид келмайди. Биз ўз талабларимизни олдинданоқ халққа очиқ айтганмиз. Намойишга камида уч минг одам йиғилиши кутилмоқда, - деди Қирғизистон инқилобий қўмитаси аъзоси Эркин Булекбаев.\nҚирғиз мухолифатчилари намойишларни биргаликда эмас, алоҳида-алоҳида ўтказмоқчилар. Бу эса деярли ҳар куни Бишкек бош майдони намойишчилар билан тўла бўлади, деганидир. Кузатувчиларнинг айтишларича, бундан мақсад, ҳукуматга давомли тарзда босим ўтказишдир.\n- Қиш қаттиқ келса, электр таъминоти бўлмаса... Бунинг устига қимматчилик, кўмир ҳам йўқ. Албатта халқ кўтарилади, уни ким ҳам тўхтатиб қола оларди. Мухолифат эса халқнинг ижтимоий муаммоларидан ўз сиёсий мақсадларини амалга ошириш воситаси сифатида фойдаланади, - дейди сиёсатшунос Бекбўсин Бўрибошев.\nБироқ Қурмонжон Додхоҳ номидаги жамоатчилик жамғармаси раҳбари Жилдиз Жўлдўшеванинг айтишича, омма мухолифатни қўлламаслиги ва намойишларга чиқмай қолиши ҳам мумкин.\n- Халқ бу йўлга бормайди, чунки халқ мухолифатнинг тарқоқлигини тушунди. 2005 йил мартигача мухолифатда бирлик, якдиллик бор эди. Айни пайтда эса ҳар ким ўз сиёсий мақсадини амалга ошириш учун курашмоқда, - дейди Жилдиз Жўлдўшева.\nШуни ҳам айтиб ўтиш керакки, парламент сайловлари арафасида ҳокимиятдаги “Ақ жўл” партияси билан бир бўлган “Янги Қирғизистон” сиёсий ҳаракати ҳам мухолифат сафига қўшилди. Бу ҳаракатнинг лидерлари бўлган генерал Исмоил Исақов хавфсизлик кенгаши котиби, Усен Сидиқов эса президент маслаҳатчиси лавозимидан истеъфо берганлар.\n“Янги Қирғизистон” ҳаракати ҳам декабр ойида ўз митингларини ўтказишни режалаётганини билдирди. Назарбек Нишонов раҳбарлигидаги ватанпарварлар партияси эса президент истеъфоси учун имзо йиғиш жараёнини давом эттиришини эълон қилган. Шу кунгача партия 100 минг имзо йиққан. Қирғизистон конституциясига мувофиқ, 300 минг имзо йиғилса, президентга ишончсизлик билдириш жараёнини бошлаш мумкин бўлади. Ватанпарварлар партияси декабр ойида бу жараённи бошлашларини билдирган.


Қозоғистон ёшларининг неча фоизи давлатдан кўчиб кетишни хоҳлаётгани аниқландиHaqida.net\nHome Dunyo Қозоғистон ёшларининг неча фоизи давлатдан кўчиб кетишни хоҳлаётгани аниқланди\nҚозоғистон ёшларининг 40,4 фоизи бошқа мамлакатларга кўчиб кетишни истайди. Бу ҳақда Остона шаҳрида «Қозоғистон ёшлари – 2017» ҳисоботи учун тадқиқот ўтказган «Ёшлар» илмий-тадқиқот маркази вакиллари маълум қилишди.\nДин ишлари ва фуқаролик жамияти вазирлигига тегишли марказ ходимларининг хабар беришича, респондентларнинг 59 фоиздан ортиғи – «Мен кўчиб кетишни хоҳламайман/Мен Қозоғистондан кетишни истамайман» деб жавоб қайтарган.\n«Ёшлар» маркази маълумотларига кўра, Қозоғистоннинг турли минтақаларида истиқомат қилувчи 14-29 ёшлар оралиғидаги икки мингдан ортиқ инсонни қамраб олган тадқиқот Таълим ва илм-фан вазирлиги буюртмасига мувофиқ ўтказилган. Марказ ушбу тадқиқотга қанча маблағ сарфланганини айтмаган, бироқ «Ёшлар» илмий-тадқиқот маркази фаолияти учун ҳар йили 200 миллион тенге ажратилишини хабар берди.\n«Ёшлар» илмий-тадқиқот маркази бош эксперти Фарида Мустоеванинг ҳисоботни тақдим этиш чоғида айтишича, мамлакатда ёшлар сони анча қисқарган ва айни дамда 3 миллион 994 минг 464 нафарни ташкил этади.\nТақдимот давомида «афсуски» сўзи кўп бора қўллангани айтилмоқда. 2017 йилда ёшлар ўртасида 339 марта ўз жонига қасд қилиш ҳолати қайд этилган.


Мен 4 қаватли уйда яшайман. Биринчи қаватда яшовчилар балконим деразалари остида каттагина жойни тахта девор билан ўраб олиб, товуқхона қуриб олишди. Деразаларимиз ҳозир очиқ туради. Эрта тонгда хўрозлар қичқиради, товуқлар шовқин солади. Мен шомгача ишлайман, тиниқиб ухлаб олишга ҳеч қандай имкон йўқ. Уйга туташган участкалардан шундай фойдаланиш мумкинми?\n– Агар сиз кўп квартирали уйда яшасангиз, мулкдорларнинг умумий мол-мулкини сақлаш билан ХУМШ шуғулланади. «Хусусий уй-жой мулкдорларининг ширкатлари тўғрисида»ги Қонунда (12.04.2006 йилдаги ЎРҚ-32-сон) назарда тутилишича, уйга туташган ер участкаси ширкатга доимий фойдаланиш ҳуқуқи асосида берилади (Қонуннинг 35-моддаси). Квартира мулкдорлари умумий мол-мулк, ер участкаси, ширкатнинг мол-мулкини сақлаш бўйича харажатларни биргаликда зиммаларига олишлари шарт (Қонуннинг 30-моддаси). Яъни улар ХУМШда ер участкасидан фойдаланишда тенг ҳуқуқларга эгалар. Агар қўшнингиз қолган мулкдорлар ўз ҳисобига сақлаётган участканинг бир қисмини ўзбошимчалик билан эгаллаб олиб, уни полизга айлантириб, товуқхона қурган бўлса, у қонун ҳужжатларининг талабларини бузган бўлади.\nТурар жойларни ва уй атрофидаги ерларни сақлаш ва улардан фойдаланиш қоидаларининг (ВМнинг 28.06.1994 йилдаги 325-сон Қарорига 3-илова) 30-бандида уйга туташган ҳудудда турли ғовлар қуриш, полиз ва боғлар барпо этиш тақиқланиши назарда тутилади. Қоидаларнинг 35-бандига кўра уй атрофидаги ерларда бўш майдонлар бўлса, улар қуйидагилар учун жиҳозланиши керак:\nкир қуритиш учун хўжалик майдончаси, кийимлар, гиламлар ва бошқа уй буюмларини тозалаш ҳамда уй-жойлардан фойдаланиш ташкилотининг эҳтиёжи учун майдонча;\nфутбол, баскетбол, волейбол, теннис ўйнаш ҳамда гимнастика билан шуғулланиш учун спорт майдончалари;\nқум солинган қутилар билан таъминланган, арғимчоқлар, тебранадиган тахталар, айвончалар ва бошқа мосламалар ўрнатилган кичик ёшдаги болалар учун ўйин майдончалари;\nқиш даврида спорт ва болалар майдончаларида зарур асбоб-ускуналар билан жиҳозланган сирпанадиган ва яхмалак отадиган тепаликлар;\nахлат ва озиқ-овқат чиқиндилари учун контейнер ва баклар ўрнатиладиган майдончалар.


Ўзбекистон Президентлигига номзодлар бугун Сирдарё ва Жиззах вилоятларида учрашувлар ўтказади\nТОШКЕНТ, 18 октябрь. /«Дунё» АА/. Мамлакатимизнинг олий сиёсий лавозимига номзодлар сайловчилар билан учрашувлар ўтказишни давом эттирмоқда, деб хабар бермоқда “Дунё” АА мухбири.\n16 октябрь куни Либерал-демократик партиядан Ўзбекистон Республикаси Президентлигига номзод Шавкат Мирзиёев Тошкент вилояти сайловчилари билан учрашди.\nБугун, 18 октябрь куни Экологик партиядан давлат раҳбарлигига номзод Нарзулло Обломуродов Сирдарё вилоятида ва «Адолат» социал-демократик партиясидан Ўзбекистон Президентлигига номзод Баҳром Абдуҳалимов Жиззах вилоятида сайловчилар билан учрашади.\nУчрашувлар чоғида номзодлар ўзларининг сайловолди дастурларини тақдим этмоқда, сайловчиларнинг саволларига жавоб бермоқда, уларни сайловда ҳамда мамлакатнинг келгусидаги тақдирини ҳал этиш жараёнида фаол қатнашишга чақирмоқда.\nЎзбекистоннинг Россиядаги элчихонаси Пре...\nЎзбекистоннинг Россиядаги элчихонаси веб-сайти ва ижтимоий тармоқларида Москва шаҳри, шуни...


Бу йил давлатимиз суверенитетининг рамзларидан бири — мустақил Ўзбекистон Республикасининг “Давлат байроғи тўғрисида”ги қонуни қабул қилинганига 30 йил тўлди. Ўзбекистон Республикаси Олий Кенгашининг 1991 йил 18 ноябрдаги навбатдан ташқари VII сессиясида тасдиқланган Давлат байроғи, том маънода, давлат суверенитетининг рамзи ҳисобланиб, у жаҳонда мустақил Ўзбекистон давлати борлигини англатади. У ўзида миллий-маданий анъаналаримизни мужассамлаштиргани билан барчамиз учун қадрлидир.\nМуқаддас рамзимиз қабул қилинганининг 30 йиллиги муносабати билан “Дори-Дармон” АК да давра суҳбати ташкил этилди. Унда “Ўзархив” агентлиги директорининг давлат тили масалалари бўйича маслаҳатчиси Шуҳрат Турсунбоев иштирок этди.\n— Ҳар бир жараён, воқеа-ҳодисанинг рўй бериши ва юзага келиши маълум бир тадрижий босқичлар асносида кечади, — деди Шуҳрат Турсунбоев. — Хусусан, ўзлигимиз тимсоли, миллатимизнинг ғурури рамзи — байроғимиз яратилиши ва қабул қилинишининг ҳам ўзига хос тарихи бор, албатта. Энг муҳими, қизғин баҳс-мунозаралар, ниҳоятда кенг қамровли фикр-мулоҳазалар асносида кечган ҳар бир босқич тарих саҳифаларида муҳрланган. Байроқни қадрлаш, она Ватан каби эъзозлаш нафақат бурч, балки шарафдир. Меъёрий-ҳуқуқий ҳужжатларда ҳам байроғимизнинг ўрни, аҳамияти, уни ўрнатиш тартиб-қоидалари алоҳида белгилаб берилган.\nДавлатимиз байроғи халқаро майдонларда, жумладан, Ўзбекистон Республикаси расмий делегацияларининг хорижий мамлакатларга сафарлари чоғида, халқаро ташкилотларда, конференцияларда, жаҳон кўргазмаларида, спорт мусобақаларида юртимиз тимсоли сифатида мағрур ҳилпирамоқда. Бинобарин, байроқ бор экан, миллат бор, Ватан бор. Ўзбекистон фарзандлари қайси соҳада бўлмасин, юқори натижаларни қўлга киритиш орқали юрт шаъни билан бир қаторда, унинг байроғини ҳам баланд кўтаришга интилади.\nДавра суҳбатида ҳурлик тимсоли, тинчлик рамзи бўлган байроғимизнинг қадр-қиммати ва аҳамияти ҳақида батафсил маълумот берилди. Тадбир якунида иштирокчилар ўзларини қизиқтирган саволларга жавоблар олди.


Ота бўлиш осон-у, оталик қилиш қийин...ми?\nИжтимоий тармоқларда тарқалган бир видеони кўриб, жуда таъсирландим. Бузоғини эндигина дунёга келтирган сигир боласига қараб шу қадар талпиняптики, айни пайтда унинг учун ҳамма нарсага тайёр. Сигирнинг эгаси эса бузоқни шунчаки совуқ молхонадан иссиқ уйга олиб кираётганди, холос. Буни тушунмаган сигир боласидан айрилиб қолаётгандек саросимага тушиб қолганди.\nБолалигимда Қорадарёда кўп чўмилардик. Дарё бўйига чағалайлар тухум қўйгани боис, оёқларимиз остида полапонлар югуриб юрарди. Бошимиз узра учиб юрган қушлар эса полапонини ҳимоя қилиш учун бошимизга чанг соларди.\nБир йили ғозимизнинг болалари шол бўлиб қолди. Аксига олиб ҳар куни икки-учтаси ҳаётдан кўз юмади. Раҳми келган отам уларни дарёга оқизиб юборишни буюрди. Кўз олдимизда жон талашишига дош беролмаганидан қилди бу ишни. Биз ҳам ғоз болаларини дарёга оқиздик. Шунда қанотини кенг ёзганча, гарчи уча олмасада, болалари ортидан югурган ғозимиз ўзини сувга отди. Қаршисида пайдо бўлган тошга урилиб кетмаслиги учун болаларининг олди томонига сузиб, уларни зарбдан ҳимоя қилганча бирга оқиб кетди.\nБуларни нега эсладим? Чунки, бу ерда ота-оналик ҳисси, фарзандга бўлган тенгсиз муҳаббат ифодаси мужассам. Энг ачинарлиси шундаки, биз учун ожиз ҳисобланган жонзотларда сақланиб қолган мана шу туйғу бугунги кунга келиб айрим инсон зотига етишмай қолмоқда.\nФуқаролик ишлари бўйича Избоскан туманлараро судининг навбатдаги суд мажлисини кузатар эканман, атрофимизда қанчадан-қанча тирноққа зор инсонлар бўлсаю, ўз зурриётини ташлаб қўйган оталар ҳам борлигига чин юракдан ачиндим. Улар учун ота бўлиш балки осондир, бироқ оталик қилишга келганда...\nПахтаобод туманида истиқомат қилувчи Набижон Восиловнинг икки фарзанди бор. Эр-хотин ўртасидаги ўзаро келишмовчилик туфайли улар аро йўлда қолганлар. Ота хабар олмайди, онанинг топгани тирикчиликка етмайди. Ноилож қолган аёл эридан алимент ундириш мақсадида судга мурожаат қилган. Суд қарорини менсимаган эркакнинг ўз фарзандлари учун тўлаши керак бўлган алименти миқдори 16 миллион 107 минг 816 сўмни ташкил қилган.\nБалиқчилик Жаҳонгир Жўраев ҳам икки фарзандини қон қақшатганча, ажрашиб кетган. У аслида турмуш ўртоғи билан ажрашган эди, бироқ фарзандларининг ҳам юзига оёқ қўйди. Натижада икки йил давомида тўлаши керак бўлган алимент миқдори 15 миллион 841 минг 981 сўмга етди.\n“Мисолларни кўплаб келтириш мумкин,-дейди Мажбурий ижро бюросининг Андижон вилояти бошқармаси Матбуот хизмати раҳбари Ойистахон Абдураҳмонова. –Бу каби оила соҳиблари қай ҳолатда турмуш кечиришларидан қатъий назар фарзандлари учун масъул эканликларини унутмасликлари керак. Ўз зиммаларидаги бурчини бажармаганлар эса қонун олдида жавобгардирлар”\nСўнгги сўз ўрнида айтар гапимиз битта: Азиз оталар! Бизнинг жонзотлардан фарқимиз битта –биз ИНСОНмиз! Инсонлигимизча қолайлик.


Ўқитиш учун ўқиш керак! - Уч илдиз\nДониш домла дейдики: Оширсангиз малака, дарсда бўлар барака!\n2015 йилнинг октябрь-ноябрь ойларида Олий таълим вазирлиги қошидаги Бош илмий-методик марказда малака оширганимда турли сайтлар ва мақолаларни ўрганиб ва ўзимнинг шахсий мулоҳазаларим билан уйғунлаштириб раҳбарликка оид бир нарсаларни қоралагандим. Шуни Сизлар билан бўлишишни истайман.Балки Сизга ҳам асқотиб қолар…\nРаҳбарлик салоҳиятини ошириш бўйича баъзи мулоҳазалар:\nБирор ташкилот, корхона, муассаса ва борингки, шахсий ишларингизни муваффақиятли бажаришингизда ҳам маълум кўникма, билим ва қоидаларга амал қилиш лозим бўлади.\nРаҳбарлик салоҳияти бўйича қадимги юнон-рим муаллифлари асарлари, Авесто, Низомулмулкнинг «Сиёсатнома» асари, «Темур тузуклари»дан тортиб Макиавеллининг «Государь» (Олампаноҳ) асаригача турли қарашлар, қоидалар ва тавсиялар олға сурилган. Бугунги вақтимиз тиғиз бўлган замонавий даврда эса инсонларнинг асаблари ва маънавиятлари ўзгариб бормоқда. Муаммоли ходим масаласи ҳозирги раҳбарликнинг тушовидир. Бу соҳада ҳам жуда катта илмий ишлар олиб бориш лозимлигини англаган ҳолда, бу катта билим ва илм соҳасининг баъзи қирраларини мулоҳазаларимиз идрокидан ўтказдик.\nСизнинг ҳаётда ўз ўрнингизни топишингиз ва муваффақиятли раҳбар бўлишингиз учун биз қуйидагиларни тавсия этамиз:\n1. Ишхонангизнинг жорий, узоқ муддатли ва перспектив вазифаларини белгилаб олинг;\n2. Ходимларга ишни ўз вазифасига кўра бўлиб беринг;\n3. Ўз ишинингизни режалаштиринг, ходимларни ҳам шунга ўргатинг;\n4. Ўринбосарларнинг мажлисларга ва ҳузурингизга киришда берилган топшириқларни унутмасликлари учун қўлларида кундалик ва ручка бўлишини таъминланг ;\n5. Йиғилишлар ўтказиш қоидаларини ўрнатинг , унинг жойи, ўтказилиши муддатини ишга халақит бермаган ҳолда ўз вақтида ўтказишга одатланинг;\n6. Регламент ва субординацияга ҳар доим амал қилинг;\n7. Юклатилган вазифаларнинг сифатли бажарилишини назорат қилишни унутманг;\n8. Яхши ходимларни кўролмайдиган, билими заиф кишиларнинг турли иғволарига, гап-сўзларига учманг;\n9. Ҳаммага ўз билим ва савиясига кўра вазифа юклатинг;\n10. Жамоа лидерларининг ҳатти-ҳаракатларини кузатиб боринг;\n11. Муаммоли ходимлар фаолиятини таҳлил қилинг, агар у жамоага катта зарар келтирса, уларнинг баҳридан ўтинг;\n12. 40-50 ёшга кириб конкрет натижага эришмаган ходимларни ишдан бўшатинг ва уларнинг сафини иқтидорли ёш мутахассислар билан тўлдиринг;\n13. Ҳар йил охирида ходимларинингизни хисоботларини тингланг ва уларни аттестациядан ўтказинг;\n14. Ходимлар ҳақида кўпроқ маълумотларга эга бўлинг;\n15. Ҳузурингизга кириб-чиқувчиларнинг ташриф вақтларини аниқ белгиланг;\n16. Раҳбар адолатли ва низоли вазиятларда нейтрал бўлиши кераклигини унутманг;\n17. Ўз котибингиз ва ходимларингизнинг малакаларини муттасил ошириб боринг;\n18. Бир ходимнинг муаммоларини бировларга айтманг, конфиденциалликни сақланг;\n19. Гоҳида қўл остингиздаги инсонлар билан учрашиб суҳбатлашиб туринг;\n20. Илгари ишлаб нафақага чиқиб кетган ёши катта иқтидорли олимларни таклиф қилиб талабаларга намуна сифатида улар билан учрашувлар ўтказиб туринг;\n21. Ўринбосарларни лаёқатли, билим ва тажрибалиларини тангланг, шунда ишингиз яхши кетади;\n22. Кадрлар сиёсатини олиб боринг;\n23. Талабалар билимини холис баҳолашга йўналтирилган методларни танланг! Аудиторияларга, тест топширишга мўлжалланган компьютер синфлари ва ўқитувчилар хоналарига АКТнинг замонавий технологияларини, яъни веб камера, микрофон ўрнатинг;\n24. Ходимларнинг ишини назорат қилиш учун имкон топинг.\n25. Доимий ижро назоратининг бузилиши, кечикиш, бажариш уқувининг, субординациянинг йўқлиги, мақсадсиз таътиллар, прогуллар мавжуд ёки мавжуд эмаслигини назоратингизга олинг;\n26. Сафарга кетишдан олдин ўринбосарларга вазифангизни тўлиқ топширинг.\nРаҳбарнинг йиғилишларни ўтказишга оид тавсия ва мулоҳазалар:\n1 Мажлис ўтказишда мақсад ва вазифалар аниқ белгиланиши лозим.\n2 Бу мажлис ўзининг самарали натижасини беришга йўналтирилиши керак.\n3 Ўтказилган йиғилиш мақсад ва вазифага мос келиши керак. Ўтказиладиган йиғилишлар, мажлисбозлик, ҳеч қандай аҳамиятга эга бўлмаган баландапарвоз, ортиқча гап-сўзлардан узоқ бўлиши мақсадга мувофиқ.\n4 Баъзи раҳбарлар йиғилишни бошқариш инструменти сифатида тушуна олмайдилар. Бу мажлисларда “гаплашиб кўриш”, “муаммони муҳокама қилиш”, “муаммонинг ечимини топиш” каби умумий гаплар кўп бўлади ва бу мажлисда вақт бекорга сарфланади, энг муҳими бу мажлис орқали натижага эришилмайди.\n5 Йиғилиш қатнашчиларининг йиғилишга тайёрланмасдан келиши, мажлиснинг нима ҳақда бўлишини ҳам билмаслиги, уларнинг мажлисда иштирок этишни истамаслиги салбий ҳолат.\n6 Мажлисда аниқ регламентнинг йўқлиги. Баъзи мажлислар 3-4 соатлаб чўзилиб кетади. Шунда раҳбар кун тартибидаги кўплаб масалаларнинг ўхшашларини саралаб, кун тартибини ихчамлаштириш керак бўлади.\n7 Турли даражадаги ва умумий йиғилишларни бир хил методикада олиб бориш мақсадга мувофиқ эмас.\nЙиғилиш бошқарувда содир бўлаётган ўзгаришлар, ходимларнинг кайфиятлари, уларнинг эҳтиёжлари, олий таълим тизимидаги муаммоларни тушуниш даражаси, раҳбариятга ва раҳбарга бўлган муносабатларни белгилашда муҳим асос ҳисобланади.\nЙиғилишларнинг типи ва кўринишлари\nЙиғилишлар олий таълим тизимининг бошқарув инструменти сифатида муамммоли масалаларни ҳал қилишда жамоа фикри, мутахассисларнинг ақли, билими ва тажрибасидан фойдаланиш, турли бўлимлардаги ходимлар ўтрасида информация алмашиш, конкрет вазифаларни ўз ижрочиларига тезда етказишда муҳим аҳамиятга эга ҳисобланади. Йиғилишлар бошқарувнинг кучли ва энг муҳим инструменларидан ҳисобланади. Раҳбар инсон оператив йиғилишлардан ториб турли йиғилишларни ўтказишда махсус билим ва кўникмага эга бўлиши лозим. Оператив (ҳафтада бир ўтказилади –Ш.Ў.) йиғилишларда жорий масалалар кўриб чиқилиши лозим.\nЙиғилиш ва мажлислар жамоада қўйилган конкрет вазифаларнинг бажаралишини бориши, бўлимлар ўртасида информация алмашишни яхши йўлга қўйиш учун ўтказилади:\nУлар бир-биридан қуйидаги хусусиятларига қараб фарқланади:\n1. Қатнашчиларнинг сони бўйича (баъзи йиғилишларда раҳбарият, бўлим бошлиқлари, масъул мутахассислар қатнашса, умумий йиғилишларда асосий персонал қатнашади).\n2. Мажлислар муҳокама қилинаётган масаланинг характерига кўра (жорий, умумий, перспектив) ўтказилади.\nМақсадига кўра қуйидаги типдаги йиғилишлар ўтказилиши мумкин:\nЎтказилиш методлари бўйича йиғилишларни қуйидагиларга ажратиш мумкин:\n1. Гуруҳли интервью, бунда бунда ходимларнинг фикр-мулоҳазалари сўралади\n2. Ақлий ҳужум (конкрет масалаларни ҳал қилиш учун қўлланилади)\n3. Муаммоли вазиятларни ҳал қилиш учун жамоавий қарор қабул қилишга мўлжалланган метод\n4. Жамоавий муҳокама (ностандарт вазиятларда)\n5. Жамоавий дискуссия\nМажлисларнинг умумий муддати узоғи билан 1,5-2 соатдан ошмаслиги керак.\nИЗОҲ: 30-40 минутдан кейин йиғилиш қатнашчиларининг диққати сустлашади, 70-80 минутдан кейин жисмоний чарчоқ пайдо бўлади, 80-90 минутдан кеийн салбий фаоллик кучайиб боради. 2 соатдан кейин мажлис қатнашчилари мажлисдан тез чиқиб кетиш учун ҳамма нарсага тайёр бўлади.\nЙиғилиш жараёнини бошқариш\nЙиғилишлар одатда бажарилаётган ишларнинг ҳолатини аниқлаш, аввалги қарорларнинг бажарилишини назорат қилиш, бажарилиш муддати ўтиб кетган бўлса ҳам ким ўзбу вазифасини тўлиқ бажара олмагани, янги вазифаларни аниқлаш мақсадида олиб борилади.\nМажлисни олиб борувчи кириш сўзи техникасига амал қилиши керак.\nКириш нутқи одатда 3-4 минут бўлади:\n1. Йиғилишнинг мақсади\n2. Кун тартиби\n3. Мумкин бўлган ечим ва уларни қабул қилиш шартлари\n4. Мажлис регламенти ва баённомаларни олиб бориш тартиби\nМажлис бошқарувчиси мажлисни бошқаришнинг дипломатик ва авторитар усулларидан биридан фойдаланган ҳолда олиб боради.\nАвторитар усулда раҳбар ўз фикрини ўтказади, ходимларнинг мустақил фикрлашларига йўл қўймайди, мажлис аҳли ундан қўрқади ва пинҳона ёмон кўради\nДипломатик усулда раҳбар истовчиларнинг фикр-мулоҳазаларини инобатга олади, қарор чиқаришда жамоа фикрига асосланади.\nПСИХОЛОГ МАСЛАҲАТИ: Раҳбар нейтрал ҳолатда мажлисни бошқариши керак. Бу инсонларнинг эмоционал ҳолатига ижобий таъсир кўрсатади.\nДоимий равишда раҳбар ўзида ҳар қандай вазиятда суҳбатни давом -эттириш қобилиятини шакллантириши керак. Агар ноқулай пауза пайдо бўлган тақдирда раҳбар қўшимча саволлар, тушунтиришлар ва дастлабки хулосаларни бериш йўли билан суҳбатни давом эттириши лозим.\nҲамкорларни қабул қилиш бўйича тавсиялар:\n— “Кенгашли тўй тарқамас” мақолига кўра, ходимлар билан ёки ишлаб чиқариш корхоналари, соҳага оид ташкилотлар билан ҳамкорлик қилиш фойда келтиради;\n— Ҳамкорлик демократик бошқарувни келтириб чиқаради;\n— Ҳамкорлик адолатли бошқарувга асос бўла олади;\n— Ҳамкорлик жамоада муаммоли вазиятларнинг олдини олишга хизмат қилади;\n— Адолатли ва ижобий маънода ҳамкорлик қилишни унутмаслик керак;\n— Маҳаллийчилик ва уруғчилик ҳамкорликка путур етказади;\n— Адолатсиз ва жамоага, шунинг баробарида давлатга зарар келтирадиган ҳамкорлик коррупциянинг келиб чиқишига сабаб бўлади!\nМуаммоли ходимлар билан ишлаш\nМуаммоли ходим ўта эркин ва ҳар қандай вазифага танқидий ёндашади. Баъзи ходимлар муаммоли ходимлар таъсирида бўлади. Муаммоли ходимлар сирасига ўз ишининг устаси бўлмаган, билими паст нопрофессионал мутахассислар ҳам киради.\nМуаммоли ходимларнинг пайдо бўлиши ва уларга ёндашувлар:\n1. Ишга қабул қилишда сифатга эътибор қаратмаслик;\n2. Вазифаларнинг аниқ тақсимланмаганлиги;\n3. Ходимнинг олий таълим корпоратив маданиятига мос келмаслиги;\n4. Муаммоли ходимнинг касбий фаолияти, илми, тажрибаси ва жамоага қўшаётган улушига қараб, ундан қутулиш ёки қутулмаслик вазифасини қўйиш керак;\n5. Раҳбар ўз жамоасидаги муаммоли ходимларнинг сонини аниқлаши керак, агар улар кўпчиликни ташкил этса, раҳбарнинг ўзи ҳам муаммоли раҳбар бўлиши мумкин;\n6. Муаммоли ходимларга кўпроқ эътибор қаратиб, жамоага фойда келтиришга жалб этиш лозим;\n7. Раҳбар муроса йўлини топиши лозим.\nРаҳбар муаммоли ходим билан ишлашда қуйидаги инструментларни қўллаши лозим:\n• муаммоли ходим билан яккама-якка суҳбат олиб бориши яхши эффект бериши мумкин. Ҳолатни баён этиш, “ерга тушириш”, мотивациялаш, назорат қилиш муаммоли ходим билан ишлашда қўл келади;\n• муаммоли ходимга обрўли ходим орқали таъсир ўтказиш самара бериши мумкин;\n• Муаммоли ходимни узоқ муддатда бажариш лозим бўлган янги вазифалар билан банд қилиб қўйиш йўлларини излаш;\nРаҳбар яхши билиши керакки, идеал ишхонанинг ўзи бўлмайди. Муаммоли ходимнинг бўлиши –бу раҳбарнинг бошқара олиш устамонлиги, жамоага таъсир эта олиши, ташкилотчилик қобилияти, узоқни кўра олишини аниқлаш учун берилган синов.\nNext story Ўзбекистон спортчиларининг медаллари\nPrevious story Ўзбекистон – тотувлик ва бағрикенглик маскани


Оролбўйи аҳолисининг мурожаатлари асосан қандай муаммолар юзасидан?\nПрезидентимизнинг Қорақалпоғистон Республикасидаги Халқ қабулхоналарига 2020 йилда 14 856 та мурожаат келиб тушган бўлиб, уларнинг 10 822 таси ёки 68 фоизига ечим топилган, 70 та мурожаат эса кўриб чиқиш жараёнида. Маблағ ва муддат талаб қилувчи мурожаатлар «Йўл харита»ларга киритилиб, уларнинг ҳал қилиниши назоратга олинган.\nСоҳалар кесимида таҳлил қилинса, энг кўп 3907 та мурожаат меҳнат ва аӽоли бандлиги соҳасига оиддир. Коммунал соҳаси бўйича 2262 та, 980 та уй жой хўжалик масаласи бўйича, бандлик кредит йўналишида 725 та, ижтимоий таъминот билан боғлиқ 414 та мурожаат келиб тушган.\n2020 йилда Оролбўйида ўтказилган оммавий қабулларда қарийб 13,7 минг мурожаатнинг 9,1 мингдан ортиғи ҳал қилинган. Уйма-уй юриш орқали аниқланган муаммолар ҳам ҳал этилиб, муддат ва маблағ талаб қиладиганларининг ижроси назоратга олинган.\nФикримизни аниқ мисоллар билан давом эттирамиз.\nЧимбой тумани «Тозажол» қишлоғидаги 13-сонли мактаб филиалининг 1980 йил қурилган эски-ю пастқам биносида дарс ўтиш учун ҳам, таълим олиш учун ҳам мутлақо шароит йўқ эди. Маҳаллий аҳоли мурожаатларидан сўнг бу масала аввал тумани 1-секторининг «йўл харитаси»га, сўнг маҳаллий дастурга киритилди. Айни пайтда бу ерда мактаб филиалининг янги биноси қад ростламоқда.\nХудди шу мавзуда Чимбойдан яна бир мисол: тумандаги «Бахтли» овул фуқаролар йиғини ҳудудида «Аршан» қишлоғи бор. Қишлоқдаги 27-сонли мактаб филиали биноси эски, авария ҳолатига келиб қолган эди. Аҳолининг бу борадаги мурожаати ҳам Халқ қабулхонаси ва секторлар ҳамкорлигида ҳал қилинди. Дастур доирасида мактаб филиалининг янги биноси қурилиб, жиҳозланди.\nИнсонларнинг янги бизнес ғояларини рўёбга чиқаришда ҳам Халқ қабулхоналари тадбиркорларнинг энг яқин кўмакчисига айланган. Дейлик, Қораўзак тумани «Аллаяр Досназаров» маҳалласида яшовчи Насиба Турдимуродова гўзаллик салони ва тикувчилик фаолиятини йўлга қўйиш мақсадида амалий ёрдам сўраб, Халқ қабулхонасига мурожаат қилди. Унинг мурожаати 2-сектор билан бирга кўриб чиқилиб, ишбилармон аёлга ҳудуддаги бўш турган иморат ноль балансда фойдаланишга берилди\nҚораўзак туманидаги «Ирғақли», «Сайман», «Постам» ва «Даўиткўл» қишлоқлари аҳолиси туман маркази ва Нукус шаҳрига бориш учун "Есим" канали устидан ўтган кўприкдан фойдаланар эди. Кўприкеса ярим аср олдин барпо этилган, авария ҳолатига келиб қолган эди. Аҳоли мурожаатлари асосида Халқ қабулхонаси туман 1-сектори раҳбари билан бу муаммони ўргангач, масалани ҳал қилиш секторнинг «йўл харитаси»га киритилди. Қисқа вақтда керакли маблағ излаб топилиб, кўприкни таъмирлашга киришилди.\nХўжайли туманидаги «Саманкўл» маҳалласи аҳолисини ичимлик суви муаммоси анчадан бери қийнаб келарди. Мурожаатлардан сўнг бу борада ҳам лойиҳа ишлаб чиқилди. «Қорақалпоқсувтаъминоти» масъулияти чекланган жамияти томонидан 7 км. ичимлик сув тармоғи тортилиб, «Саманкўл» маҳалласидаги 110 та хонадон оби ҳаёт билан таъминланди.\nХўжайлилик тадбиркор Тимур Қурбаниязов анча йилдан буён гулчилик билан шуғулланади. Тадбиркор ўз фаолиятини янада кенгайтириш учун қўшимча ер олишда қатор қийинчиликларга дуч келди. Сўнг Хўжайли туманидаги Халқ қабулхонасига шу масалада мурожаат қилгач, туман ҳокимлиги унга «Жанқўнғирот» маҳалласидаги қаровсиз ётган 2 гектардан зиёд ер ажратди. Тадбиркор бу ерда иссиқхона ташкил этадиган бўлди.\nҚонликул туманидаги Халқ қабулхонаси ва 2-сектор раҳбарининг «Жанақалъа» маҳалласидаги уйма-уй ўрганишлари давомида шу қишлоқдаги Ҳабибулла Холмуродов оиласи авария ҳолатидаги кулбада яшаётгани аниқланган эди. Оила бошлиғининг ўзи ҳам, турмуш ўртоғи ҳам 2-гуруҳ ногирони, рўзғорини амаллаб тебратиб турган оила уйини таъмирлашга имкон қилолмаслиги табиий эди. Ўрганишлардан сўнг масъуллар ижтимоий ҳимояга муҳтож бу оилага ички имкониятлар ҳисобидан 5 хонали янги уй қуриб беришди.\nБундай мисолларни яна кўплаб келтириш мумкин. Президент Халқ қабулхоналари мурожаатларнинг қонуний, холис ва адолатли кўриб чиқилишини таъминлаётгани, ҳар бир масалага ечим топиш қатъий назорат қилиб борилаётгани реал ҳаётда ўз натижасини кўрсатмоқда.


24 май 2022, Тошкент вақти: 07:47\nРоссиянинг кўплаб ўқув юртлари масофавий таълимга кўчган\nРоссия коронавирус пандемияси иккинчи тўлқини бошланиши туфайли хорижлик талабаларни қабул қилишга тайёр эмас. Бу ҳақда хабар қилган Россия Таълим ва фан вазири жорий вазият касалланиш ҳолатлари камаймагунча давом этишини билдирди.\nРоссияда таҳсил олишни давом этаётган ўзбекистонлик талабалар эса, ўз ҳамюртларига Россияга келишга шошилмасликни тавсия қилмоқда.\nРоссия Таълим ва фан вазири Валерий Фальков COVID-19 эпидемия туфайли Россия чет эллик талабаларни қабул қилишга тайёр эмас эканлигини билдирди.\nРоссия Ректорлари Иттифоқининг 17 ноябр куни бўлиб ўтган кенгашида вазир хорижлик талабаларга алоҳида эътибор қаратди.\n- Бир қатор давлатлардан, жумладан, МДҲ давлатларидан ҳамкасбларимиз келишни исташади, лекин йўл ёпилган ёки бошқа бир қатор сабабларга кўра киришнинг имконияти йўқ. Сиз бизнинг шаҳарларимиз ва йирик университетларимиздаги вазиятни кўриб турибсиз, энди биз ҳам чет эллик талабаларни қабул қилишга тайёр эмасмиз. Вазият сентябрь ойи бошидагидан тубдан фарқ қилади, - деди Таълим вазири.\nВалерий Фальков бугунги кунда Россияда таҳсил олаётган хорижлик талабаларнинг учдан бир қисми ўз юртларига кетиб, қайтиб келмаганини билдирди.\nВазир кўплаб малакат олий ўқув юртлари масофавий таълим тизимига ўтгани ва бу жараёнда энг катта эътибор биринчи босқич талабаларига қаратилиши лозимлигини уқтириб ўтди.\nБунинг учун вазирлик ҳар бир талабага алоҳида эътибор берилиши таъминланишини талаб қилди.\nБироқ Россия ОЎЮларидаги қишки сессия онлайн тарзда ўтказилиши белгиланганига қарамасдан, ҳозиргача институт ва университетлар раҳбариятига қатъий чекловлар киритиш бўйича талаблар қўйилмаган.\nҲозирги кунда Россия Федерациясида коронавирусдан зарарланганлар сони 24 581 кишига ошиб, навбатдаги рекорд кўрсаткичларга етди.\nРоссияда шу кунга қадар касалликдан ўлганларнинг умумий сони 36 179 кишини ташкил қилса, охирги бир кун ичида улар сони 401 нафарга купайди.\nБундан олдинроқ Россияда таҳсил олаётган ўзбекистонлик талабалар мамлакатга кириш ва ўқишни давом эттиришга рухсат беришни сўраб, Россия ҳукуматига очиқ хат йўллагани тўғрисида Озодлик хабар берганди.\nОзодлик суҳбатлашган ўзбекистонлик талабалар Россия ўқув юртлари томонидан ташкил этилган масофавий таълим курслари уларнинг билим олиш ва малака оширишга бўлган эҳтиёжларини қондира олмаётганини айтишганди.\nТошкентлик 26 яшар Камрониддин Насриддинов И.И. Мечников номидаги Шимоли-Ғарбий давлат тиббиёт университети ординатура 2-босқич талабаси. У бошқа студентлар каби Ўзбекистонга қайтиб кетмаганидан хурсандлигини айтди:\n- Мен ҳамма талабалар уйга шошганида вазиятни ўрганиб чиқиб, охирги ўқув йилим бўлганлиги сабабли қолишга қарор қилдим. Ўйдагилар ўйга қайтишимни анча сўрашди, кўп дўстларим ўз юртларига қайтиб кетишди ва ҳозир пушаймонда, - дейди Комрониддин.\nТошкентлик 24 ёшар Александра Акопян Бутунроссия давлат Адлия университетининг юриспруденция йўналиши 3-босқич талабаси. У ўзи ўқиётган университет масофавий таълимга ўтганини билдириб, талабаларнинг Россияга шошилишига ҳожат йўқ, дейди:\n- Масофавий билим бериш даражаси биз кутган талабларга жавоб бермайди. Касалланишлар кўпайгани сабабли университетимиз 1 октябрдан бизни масофадан туриб ўқишга ўтказди. Таълим олий уқув юртларда масофага ўтказилса, чет эл фуқароларининг келишига хожат йўқ, деб ҳисоблайман, - дейди Александра.\nАйни дамда талабалар ҳамда меҳнат муҳожирларининг, асосан Беларусь, Қозоғистон орқали сохталаштирилган ҳужжатлар ва ноқонуний йўллар билан кириб келишга уринишлари кузатилмоқда.\nРоссия Чегара хизмати ноқонуний йўллар билан кирган шахслар мамлакат Жиноят Кодексининг 322-моддаси, 2-бандига асосан уч юз минг рублгача жарима ёки тўрт йилгача мажбурий меҳнат ёки шу муддатга озодликдан маҳрум қилиш билан жазоланиши ва мамлакатдан бир умрга бадарға қилиниши мумкинлигидан огоҳлантирмоқда.


Роббим билан савдолашдим\nОпубликовано: 18.02.2017 17:45 | Автор: М.Мирзаева тайёрлади | Печать | E-mail\nКамбағал экани кўринишидан билиниб турган бир киши кўрпа-тўшак сотиладиган дўконга кирди. Сотувчидан оиласи учун зарур бўлган энг арзон кўрпаларни сўради. Чунки у олтита кўрпа олиши керак, аммо ёнида 100 риёли бор эди, холос. Дўкончи: “Менда Хитойда ишлаб чиқарилганлари бор. Яхши иситади. Унинг донаси 20 риёлдан. Агар бешта олсангиз, олтинчисини текинга бераман”, – деди.\nХаридор олтинчи кўрпани эшитиб, жуда хурсанд бўлди. Кўрпаларни олиб кетаркан, муҳтож бўлиб турган, аммо қурби етмаётган ишини Аллоҳ ўнглагани учун кўзларидан қувонч ёшлари тўкиларди. У узоқлашиб бўлганидан кейин воқеа гувоҳи бўлиб турган дўкончининг дўсти: “Бу ўша сиз энг яхши, энг қиммат, деб ўтган ҳафта менга 350 риёлдан сотган кўрпалардан эмасми?!” – деб, дўстининг ишидан ажабланганини яширмади. “Аллоҳга қасам, азиз дўстим, худди ўшандан. Мен сизга унинг устига қўшимча нарх қўймасдан ўз нархига сотгандим”, – деди дўкончи.\n– Унда нега бу одамга бу нархда сотдингиз?\n– Мен Роббим билан савдолашдим, дўстим. Унинг розилигини истаб, мискин киши эканини, оиласи қаттиқ совуқ келиши кутилаётган қишда шунга муҳтож бўлишини билганим учун шундай қилдим. Шояд, шу билан Роббим мени жаҳаннам иссиғидан асраса! Агар у кишининг иззат нафсига тегмаганида, уларни текинга бериб юборардим.\nХулоса ўрнида қуйидаги оятларни келтириш ўринлидир. Уларда Аллоҳнинг ваъдалари мужассам. Унинг ваъдалари эса барча нарсадан устун:\n“Молларини Аллоҳнинг йўлида сарфлайдиганларнинг мисоли, худди бир дона донга ўхшайди. Ундан етти бошоқ ўсиб чиқади, ҳар бошоқда юзтадан дон бор. Ва Аллоҳ кимга хоҳласа, яна кўпайтириб берадир. Ва Аллоҳ қамраб олувчи ва билувчи зотдир. Аллоҳнинг йўлида молларини сарфлаб, сўнгра сарфлари кетидан миннат қилмай ва озор бермайдиганларнинг ажрлари Роббилари ҳузуридадир. Уларга хавф йўқ ва улар хафа ҳам бўлмаслар” (“Бақара” сураси, 261, 262-оятлар).


"Варонеж" газаги тайёрлаш усули рецепти сирлари, оддий ва мазали\nVatanda.Com » Пазандалик » Таомлар » "Варонеж" газаги\nМўжизавий газак! Бақлажон сабзавотидан тайёрланган газак ўзининг таъми билан дастурхон даврасида барчага лаззатланиш бахтини улашади. Тайёрланиши жуда ҳам оддий. Ушбу рецептни албатта тайёрланг!\n2 кг бақлажон\n500-800 грамм пиёз\n2-3 бош саримсоқ0,5 л ўсимлик ёғи\n70-100 грамм цирка\n2 стакан сув\n2 ош қошиқдан шакар ва туз\n2 дона лавр барги\n1. Сувга шакар ва туз солиб, қайнатинг. Цирка ва лавр баргини солинг, оловдан олинг. Совутинг.\n2. Бақлажонни 1,5-2 см қалинликда кесинг. Туз солинган совуқ сувда, 30 дақиқага уютинг.\n3. Товада қиздирилган ёғда, бақлажонларни ҳар томонлама, тилла тусга киргунга қадар қовуринг.\n4. Қовурилган бақлажонларни ошхона сочиғига олинг, ортиқча ёғи ажралиши учун.\n5. Пиёзни ярим ҳалқа, саримсоқни майда шаклда тўрғанг.\n6. Чуқур идишга биринчи қаторга бақлажон, устига пиёз ва саримсоқдан солинг. Шу ҳолни қолган масаллиқлар тугагунча такрорланг. Маринадни қуйинг ва ҳажми кичикроқ идиш билан ёпинг ва ҳажми оғиқ нарса билан бостиринг.\n7. Бақлажонларни 6 соатга хона ҳароратида қолдиринг. Сўнг, дастурхонга тортинг. Қолган маринадланган бақлажонларни музлатгичда сақланг.\nПазандалик / Таомлар\nКатлама тайёрлаш рецепти - боскичма-боскич курсатма + фото\nУзбек миллий хамирли пиширикларининг турли хиллари мавжуд ва уларнинг барчаси узига хос равишда жуда мазалидир. Ана шундай пишириклардан бири катлама булиб, у каватли хамирни ёгда ковуриш усулида тайёрланади. Унинг рецепти куйида батафсил....\nАнор мевасининг фойдали хусусиятлари\nХаммамизга маълумки куз кириб келиши билан улкамизда анор ва хурма пишиб етилади. Демак, бу меваларни истеъмол килиш айни вакти. Шу сабабли биз, сиз азизларимизга бугун анор мевасининг фойдали хусусиятлари хакида ва нега уни истеъмол килиш фойдали эканлиги борасида тухталишни лозим топдик....\nЦитрусли соус билан тайёрланган ласос балиги\nКечки овқатда яқинларингизни лол қолдиришни ҳоҳлайсизми? У ҳолда ноанъанавий усулда тайёрланган мазали рецептни эътиборингизга тақдим этамиз. Бирзумда тайёр бўладиган нозик ва жуда ҳам мазали таом дастурхон даврасида ҳақиқатдан ҳам барчани лол қолдиради....\nЎзбекча қозон-кабоб нима? Қирсилловчи қобиқ хосил қилгунча қовурилган гўшт ва ўсимлик мойи ва гўшт ёғида тилларанг тусга киргунча қовурилган кичикроқ картошка. Гўшт эса олдиндан қуруқ ёки нордон маринадда маринадланган. Учта қозон-кабоб тайёрлаш тури фарқланади: қўй, парранда (асосан товуқ) ва мол гўштидан. Ўртача катталикдаги товуқ бўлаклари...\nЁгурт - рецепти, уй шароитида 3 хил турини тайёрлаш усуллари, технологияси, сирлари\nТабиий ёгурт – очлик хиссини яҳши қолдирадиган, қисқа муддатда озишга ёрдам берадиган, соғлом нонушта сифатида ҳизмат қиладиган ажойиб махсулотдир....\nҚовурма лагмон тайёрлаш рецепти - керакли масалликлар, пишириш сирлари\nҚовурма лағмон тайёрлаш унинг бошқа турларига қараганда кенгроқ тарқалган. Чунки ушбу таомни тайёрлаш учун камроқ куч ва масаллиқлар талаб қилинади. Ўзбекча қовурма лағмон пиширишнинг яна бир қулайлиги шундаки, унинг ҳамири ва қайласини музлатгичда бир-биридан алохида равишда сақлаш мумкин, якуний таом эса бевосита дастурҳонга тортишдан олдин...\nТовук гушти ва гулкарамдан тайёрланган котлетлар\nЕнгил ва тўйимли котлетлар. Ҳар қандай тайёрланган гарнир билан дастурхонга тортилса, дастурхон даврасида ҳеч кимнинг эътиборидан четда қолмайди. Сабзавотлар ва товуқ гўштидан тайёрланган котлетлар бир-бирини тўлдириб, майин ва мазали бўлиб пишади. Бундай котлетлар пархезбоп саналиб, семиришга йўл қўймайди. Тайёрланиши оддий бўлган ушбу...\nОддий ва маззали осон тушликбоб таом.\nКозонга усимлик ёги солиб киздирамиз, сунг товук оёкларини солиб, кизргунча ковурамиз. Кизил ва яшил булгор калампирларни тозалаб ювиб катта-катта болакларга булиб козонга соламиз. Кетидан ярим ой шаклида йирикрок тугралган пиёз, йирикрок буланган саримсокпиёз солинади ва 2-3 дакика ковурилади. Сунг помидор кайласи солиб, уни хам озрок ковуриб,...\nУн идишга солиниб, уртаси очилади ва ичига хамиртуруш, илик шур сув солиб, кулга ёпишмайдиган юмшок хамир корилади. Хамирни ураб, ошиши учун иссик жойга куйилади. Хамир ошгунича кийма тайёрланади......\nГазак "Авакадо таёкчаси"\nТез тайёр бўладиган, чинакам лаззатланишни тақдим этувчи газак. Таомнома учун чинакам янгилик! Дастурхон даврасида барчани лол қолдириши турган гап. Ушбу рецептни албатта тайёрланг!...


БАҒРИКЕНГЛИК ВА ИНСОНПАРВАРЛИК ТАМОЙИЛЛАРИ - Ўзбекистон овози газетаси\nБАҒРИКЕНГЛИК ВА ИНСОНПАРВАРЛИК ТАМОЙИЛЛАРИ\nнатижасида жазодан озод этилганлар иш билан таъминланмоқда\nМаълумки, Президентимиз Ислом Каримов тақдимномасига биноан Олий Мажлис Сенатининг Ўзбекистон Республикаси Конституцияси қабул қилинганлигининг йигирма йиллиги муносабати билан амнистия тўғрисидаги қарори эълон қилинган эди. Айни кунларда мамлакатимизда қарор ижросини таъминлаш, ўз оилалари бағрига қайтганларни тиббий кўрикдан ўтказиш, ижтимоий қўллаб-қувватлаш борасида хайрли ва эзгу ишлар изчил давом этмоқда.\nШундай тадбирлардан бири Денов туман прокуратурасида бўлиб ўтди. Унда ҳокимлик вакиллари, тегишли соҳа мутасаддилари ва амнистия туфайли жазодан озод этилганлар иштирок этди.\n— Бугунги кунгача жазодан озод этилган 7 нафар шахсни қабул қилдик, — дейди Денов туман Меҳнат ва аҳолини ижтимоий муҳофаза қилиш маркази раҳбари Мирзоумар Хайруллаев. — Улар тиббий кўрикдан ўтказилди. 5 нафари иш билан таъминланди.\n— Эҳтиётсизлик натижасида автоавария содир этгандим, — дейди «Дўстлик» маҳалласида истиқомат қилувчи Бозор Назиров. — Амнистия туфайли оилам, яқинларим даврасига қайтганимдан ниҳоятда хурсандман. Бунинг учун аввало Президентимизга раҳмат, бағрикенг халқимиздан миннатдорман. Жойлардаги ишчи гуруҳлари муаммоларимизни бартараф этишда яқиндан ёрдам бермоқда. Ҳудуддаги «М.Холиқов» фермер хўжалигига ишга жойлашдим.\n— Белгиланган жазони ўташ жараёнида озодлик қадри, ҳалол йўл билан умргузаронлик қилиш улуғ неъмат эканлигини англаб етдим, — дейди Ҳабиба Жўраева. — Оиламга қайтиб, фарзандларимни бағримга олганимда аёллик шаъни нақадар улуғ эканлигига яна бир бора амин бўлдим. Моддий томондан қўллаб-қувватлашганда эса кўзларимга севинч ёшлари келди. Энди ўз меҳнатим билан қарзимни узмоқчиман. Фарзандларимни ҳам диёнатли, элга хизмат қилувчи инсонлар этиб тарбиялашга аҳд қилдим.


Сурхондарё телерадиокомпанияси: Бош мезон – ҳақиқатни акс эттириш – Сурхон тонги\nБош саҳифа / Жамият / Сурхондарё телерадиокомпанияси: Бош мезон – ҳақиқатни акс эттириш\nИюн 27, 2018\tЖамият Изоҳ қолдириш 963 Кўрилди\nАхборот соҳаси шиддат билан либераллашаётган, халқаро майдонда турли сиёсий, мафкуравий кураш кечаётган, носоғлом кучлар ҳали сиёсий қарашлари тўла шаклланиб улгурмаган ёшларни чалғитишга уринаётган бир пайтда уларнинг мафкуравий иммунитетини ошириш масаласи таълим-тарбияга дахлдор ҳар бир идора, ташкилот ва ҳар бир инсоннинг бурчи, вазифасига айланиб бормоқда.\nБу йўналишда воҳамиздаги оммавий ахборот воситалари қаторида Сурхондарё телерадиокомпаниясида ҳам ижодий янгиланишлар амалга оширилмоқда. Телерадиокомпания таркибидаги вилоят радиоси 75 йиллик тарихга эга бўлса, вилоят телевидениеси эса мус- тақиллик меваси, истиқлол билан тенгдош. 2003 йилнинг 1 ноябридан ҒМ тўлқинида ўзининг алоҳида узатиш марказига эга бўлиб, ҳар куни 16 соат узлуксиз равишда эшиттиришлар бериб келаётган вилоят радиосининг “Янги аср” радиодастурларида ҳам вилоятимиз, мамлакатимиз ҳаётида юз бераётган янгиликлар, спорт олами ва хориж саҳнида кузатилаётган долзарб воқеалар тезкорлик, холислик тамойилларига асосланган ҳолда эфирга узатилмокда.\nТелевидение ва радио фаолиятида техник имкониятлар кўлами кун сайин ошиб бормокда. Бу эса телерадиокомпания ижодий ишларида ҳам ўз аксини топаяпти. Вилоят телерадиокомпанияси ходимлари сўнгги йилларда воҳамизда юз бераётган ижтимоий-иқтисодий ислоҳотларнинг бориши, замондошларимизнинг фидокорона меҳнатларини, бугунги дориломон кунларнинг хушнудлик кайфиятини ўз телерадио дастурлари орқали ёритиб келмокдалар.\nБекзод ЙЎлдошев, “Ассалом, Сурхон” теледастури муаллифи:\n— Сахий қуёш уйқудан бош кўтариб, бутун борлиққа, жамики тириклик оламига нур, ёруғлик улаша бошлаган, инсоният, борлиқ учун навбатдаги кун бошланар биз “Ассалом, Сурхон” теледастури ижодкорлари — бошланажак янги кун барчангизга қутлуғ келсин, дея тайёрлаган ижод намуналаримизни ўз мухлисларимизга улашамиз.\nСубҳидамдан олинган хушкайфият кун давомида кишига ҳамроҳлик қилиб, иш унумига ҳам ўзининг таъсирини кўрсатишини яхши англаган, ижодкорлар бу жиҳатларга алоҳида ёндашамиз.\nҲар қандай жамиятнинг энг қудратли кучи бу — ёшлардир. Телерадиокомпания ижодий жамоасининг каттагина қисмини ай-нан ёш иқтидорли мутахассис кадрлар ташкил этади. Ҳар бир ижодий ишига ўзига хос ғайрат ва шижоат билан ёндашадиган ёш журналистлар томонидан тайёрланиб эфирга узатаилаётган телерадиодастур намуналарида замон нафаси, халқ дарди ва ташвиши билан яшаш ҳисси уфуриб туради. Жумладан, кейинги пайтларда эфирга узатилаётган “Халқ билан мулоқот”, “Термиз оқшомлари”, “Тафаккур чархи”, “Кун мавзуси”, “Тезкор хабарлар” теледастурлари ҳам ўз мухлисларини топди. Телерадио дастурларни ҳар томонлама сифатли тарзда ёзиб олиш, тайёрлаш ва эфирга узатишда кадр орти заҳматкашлари — бош режиссёр Абдуназар Худойназаров, бош тасвирчи Илҳом Рўзиев, тасвир устаси Иззат Абулҳаев, режиссёр Элнур Абраев, хўжалик ишлари мудири Абдулазиз Чориев, бош муҳандис Олломурод Ярашов, монтаж режиссёрлари Маъруф Мирзақулов, Беҳруз Ҳалимов, Аҳрор Арамов, техник ходим Шерали Чоршанбиевларнинг меҳнатларини ҳам алоҳида эътироф этиш керак.\nКейинги пайтда телерадио- компания ижодкорлари томонидан тайёрланган кўрсатув ва эшиттиришлар мухлисларни бефарқ қолдирмаётганлигини улардан келаётган мактублар мисолида ҳам кўриш мумкин. Шуниси қувонарлики, вилоят телерадиокомпаниясида бугунги кунга келиб ҳар жиҳатдан шаклланган ва ўз нуқтаи назарига, услубига эга бўлган каттагина барқарор жамоа шаклланиб, фаолият юритмоқда. Бу ишларнинг замирида эса жамоани якдил мақсад йўлида бирлаштириш борасида телерадиокомпания директори Баҳриддин Мингбоевнинг ижодий изланишу тинимсиз меҳнати мужассам. Сурхондарё вилоят телерадиокомпаниясининг ташаббускор ва изланувчан, талабчан раҳбари Баҳриддин Мингбоев гарчи мазкур ҳудудий телерадиоканалда ўз фаолиятини олиб бораётганлигига кўп бўлмаган эса-да, ижодий жамоани ўз ортидан юқори мақсадлар сари эргаштира олди. Бу эса телерадиокомпания ижодий ишларида ҳам ўз аксини яққол топаяпти.\nЁдгор Ашуров, вилоят телерадиокомпанияси ТВ бош муҳаррири:\nЖурналист ҳаётнинг турли синовларида тобланиб, виждонан меҳнат қилиши лозим бўлади. Бу касбни танлаган кишидан истеъдодли, фидойи, жасоратли, халқпарвар бўлиш талаб этилади. Юрт равнақи, халқ фаровонлиги йўлида хизмат қилишдек олий мақсадни фаолият олиб бораётган телерадиокомпания жамоасининг ҳар бир ходими қалбига сингдириш орқали, юксак марраларни кўзлаяпмиз.\nСўнгги йилларда вилоят телерадиокомпаниясининг техник базаси Ўзбекистон миллий телерадиокомпанияси ва вилоят ҳокимлиги кўмагида қайтадан жиҳозланди, хусусан, янги типдаги телерадиотехника аппаратуралари, дрон, видео-аудио ускуналар, студия ва кабинет мебель жиҳозлари билан таъминланди. Қўшимча янги турдаги автотранспорт техникалари берилди. Ўзбекистон миллий телерадиокомпанияси билан Германиянинг “SIEMENS-AG” фирмаси ўртасидаги шартномага мувофиқ, умумий қиймати 1 629 802 евро бўлган замонавий телеускуна жиҳозлари ўрнатилди.\nИлҳом РАҲМАТОВ, ТВ биринчи тоифали техник ходим:\n— Телерадиокомпаниямизнинг техник имконияти марказий телеканаллар даражасига кўтарилиб бораяпти. Эски типдаги, ноқулай, оғир техник жиҳозлардан воз кечилиб, замонавий, ихчам ускуналарга ўтиляпти. Техник ходимларнинг жисмоний меҳнати тежалиб, иш унумдорлиги эса ошиб бораяпти. Бундан биз жуда мамнунмиз.\nВилоят телерадиокомпанияси ижодий жамоаси яратилган юксак эътибор ва соғ- лом ижодий муҳитдан руҳланиб, мамлакатимиз миқёсида ўтказилиб келинаётган турли танловларда юқори натижаларни қўлга киритишмоқда. Бир сўз билан айтганда, Сурхондарё вилоят телерадиокомпаниясида фаолият юритаётган журналистлар, ижодий-техник ходимлар замон билан ҳамнафас бўлиб, юртимизда сўз эркинлигига, ОАВ ривожига қаратилган эътибор самарасида мамлакатимизнинг гуллаб-яшнаши, юрт равнақи, халқ фаровонлиги учун хизмат қилишни ўзларининг муносиб бурчи деб билишади.\nКасб айёми билан вилоят телерадиокомпанияси жамоасини ҳам табриклаймиз. Байрамингиз муборак бўлсин, азиз ҳамкасблар.\nОлдинги Партия ва ОАВ ҳамкорлиги\nКейинги Вахшиворда ижодий учрашув


ИнтерФУТБОЛ :: «Вердер»нинг умидбахш учинчи уриниши\n«Вердер»нинг умидбахш учинчи уриниши\nАввалига Виктор Сприкник, кейинчалик Александр Нурининг саъй-ҳаракатлари эвазига элитани тарк этишдек аянчли муваффақиятсизликдан қутулиб қолган «Вердер»га ҳозирда Флориан Кофельт устозлик қилмоқда.\nБунинг нимаси ажабланарли, дея ҳайрон бўлманг. Гап шундаки, жамоа инқирозга юз тутган дамларда мутасаддилар фақат ўз одамларига мурожаат қилишмоқда: собиқ «мусиқачи»-Скрипник муҳим топшириқни уддалади.\nЛекин янги мавсумда «оркестр» яна ҳайдалиш куйини чала бошлагач, навбатдаги истеъфо қайд этилди. Таажжубки, Нури ҳам худди шундай қисматни бошдан кечирди.\nОқибатда, бош мураббий лавозими Флориан Кофельтга ўтди. Қуйидаги мақола умидбахш учинчи уринишни амалга ошираётган 36 ёшли мураббий ҳақида.\n«Фаолиятимдаги энг ёқимсиз танаффус»\n«Биз ҳаммамиз Александр Нурини ҳурмат қиламиз ва мавсумдаги илк ғалабасини нишонлаши учун қўлимиздан келганича ҳаракат қиламиз», - деганди «Вердер» сардори Златко Юнузович «Аугсбург»га қарши баҳс арафасида.\nНурининг муқаррар истеъфодан сақлаб қолишга шогирдлари астойидил ҳаракат қилишди, рақиб дарвозаси олдида хавфли вазиятлар уюштирилди. Лекин гол уришни иложи бўлмади. «Аугсбург» эса 2та гол уриб, танаффусга хотиржам йўл олди.\nИккинчи бўлимда рақиб яна битта гол урди, йирик мағлубиятни тан олган «Вердер» 10та тур якунига кўра сўнгги поғона маҳбусига айланди. «Фаолиятимда бундай ачинарли танаффусга гувоҳ бўлмагандим.\nНури футболчиларни мўъжиза яратишлари учун руҳлантиришга уруниб кўрди. Унинг сўзларида хайрлашув оҳанги яққол сезилиб турарди», - дея хотирлайди «Вердер» сардори. Бошини кўтаришга ҳам ҳоли қолмаган мураббий сўнгги марта «Везерштадион»нинг ечиниш хонасига йўл олди.\nБир соатдан кейин раҳбарият уни лавозимидан озод этилганини маълум қилди. «Айрим жамоадошларим кўз ёшларини тия олишмади. Чунки, Нури ажойиб инсон, ақлли мураббий эди. Унга ёрдам бера олмаганимиз учун афсусдамиз», - дея тан олди Златко.\nПосбон, шифокор, мураббий\n«Мусиқачилар» навбатдаги машғулотни Флориан Кофельт раҳбарлигида ўтказишди. Кофельт эндигина учирма бўлган мураббий ва шакллана олмаган дарвозабон. Бремендаги барча болакайлар каби у ҳам оқ-зангори либосда майдонга тушишни орзу қиларди. Флориан «Вердер» академиясидан жой олишга муваффақ бўлди ва илк кундан бошлаб сўнгги чизиқни эгаллади.\nКофельт фаолиятидаги муҳим бурилиш 2001 йили юз берди - Томас Шааф ёш посбонни жамоанинг мавсумолди йиғинига жалб этди. «Ўшанда «Вердер» ўзининг ажойиб тикланиш даврини бошдан кечираётганди. Тўғри, 2001|2002 йиллар мавсумида юксак натижаларни қайд этмадик. Лекин футболчиларнинг зав-шавқ билан тўп суришаётгани яққол сезилиб турарди.\nЎзимиз хоҳлагандек ўйнашимиз учун Шааф бор билим ва малакасини ишга солди. Ҳар бир шогирдининг ўйиндан қониқиш ҳосил қилиши жуда муҳим эди. Мураббийлик касбини танлаганим боис, унинг бу хусусиятини қунт билан эгаллашга аҳд қилгандим», - дейди Флориан.\nКофельт «мусиқачилар» йиғинларида тўлиқ иштирок этган бўлсада, мураббийлар ишончини қозона олмади: «Мендан моҳир дарвозабон чиқишига ўзим ҳам ўша пайтдаёқ амин бўлгандим». Шунга қарамай, Флориан асосий таркибдан жой олиш учун курашни давом этди.\nШу билан биргаликда бошқа касбларни ўзлаштириш режасидан воз кечмади - аввалига тиббиёт факультетида таҳсил олди. Кейин мураббий курсларини муваффақиятли тамомлади. Чунки Флориан мунтазам равишда Шаафдан мураббийлик сирларини ўрганиб, олган билимларини мустаҳкамлаб борди ва унинг садоқатли шогирдига айланди.\nШу тариқа «Вердер» академияси асосий эътиборини ҳужумкор комбинацияларга қаратадиган, тактиканинг тор қолипига тушириш учун ёш футболчиларнинг ҳаракат эркинлигини чеклаб қўядиган услубдан йироқ бўлган ёш ва ғайратли мутахассисга эга бўлди.\nЯнги иш жойида Кофельт бир маромда фаолият юритаётганди. 2016 йил кутилмаган таклиф жараённи тезлаштириб юборди: «Мени 3-Бундеслиганинг 10-туридан кейин сўнгги поғонани эгаллаб турган «Вердер-2»ни қутқаришга таклиф этишди».\n«Вердер-2»нинг мўъжизаси ва янги имтиҳон\nЎринбосарларга устозликни шогирдларининг футболга бўлган муносабатини ўзгартириш билан бошлаган Кофельт вазиятга тўғри баҳо берган ҳолда эмин-эркин тўп суришни талаб қилди. Шу тариқа жамоа охирги турда аутсайдерлар ҳудуди ташқарисида етиб келди.\nСўнгги беллашувдаги ғалабагина ҳаваскорлар лигасига тушиб кетмасликни кафолатлади. Бунинг учун «Вердер-2» «Аален»ни маҳв этиши шарт эди. Кофельт шогирдлари биринчи бўлимдаёқ ҳисобни очишда. Бироқ қолган дақиқаларда футболчилар ва жамоа мухлислари учун чинакам азоб-уқубатга айланди - «Аален»нинг биргина голи барча уринишларни чипакка чиқариши аниқ эди.\nФлориан Кофельт жамоаси ишончли ҳимояланди ва керакли устунликни сақлай билди. Мавсум якунлангач, қуйи дивизионлар мусобақаларини кузатиб борадиган мутахассислар ёш мураббийни чемпионатнинг энг яхши «ўт ўчирувчиси» сифатида эътироф этишди. Хуллас, мавсум якунланди, Кофельт «Вердер-2»даги фаолиятини давом эттирди.\nУнга нисбатан қандайдир норозилик на мухлисларда, на жамоа мутасаддиларида бор эди. Бироқ кутилмаганда бош жамоа янги мавсумни жуда суст бошлади. Александр Нури истеъфога чиқарилгач, спорт директори Франк Баумани олдида қисқа вақт ичида муносиб номзод топиш муаммоси кўндаланг бўлди: «Саноқли кунлар давомида бир нечта номзод билан суҳбатлашдик.\nЛекин уларнинг ҳеч қайси бири ижобий таассурот қолдиролмади». Ҳа, фақат Кофельтнинг ёрқин ва самимий мулоҳазалари спорт директорига мақул бўлди. «Футболчилик фаолиятимни якунлаётганимда келажакда қайси соҳада ишлашим хусусида узоқ ўйладим. Ниҳоят улкан аудитория қаршисида иш юритиш иқтидорим бор экалигига амин бўлдим.\nНотиқлигим эвазига ўз режаларимни шогирдларимга сингдиришни хуш кўраман», - дейди Флориан. Илк дебютидаёқ ёш мураббийнинг ижобий фазилатлари яққол кўзга ташланди - Франкфуртда «Вердер» мағлубиятга учраган бўлсада, «Айнтрахт» дарвозаси олдида кўплаб хавфли вазиятларни вужудга келтирди.\nКейинги беллашувларда Кофельт шогирдлари имкониятларни голга айлантириб, «Ганновер» ва «Боруссия» Д.ни таслим этишди. Қисқаси, янги бош мураббий дастлабки етти учрашувнинг 3тасини ғалаба билан якунлади. Қўшимчасига, «Вердер» Германия кубоги доирасидаги баҳсда ҳам рақибидан устун келди.\n«Мен Скрипник ёхуд Нури эмасман!»\n«Вердер»нинг «уйғонгани»га шубҳа йўқ. Ўта қисқа муддат ичида Кофельт ўз ўйинчиларни ғалаба қозонишга қодир эканликларига ишонтирди. «Ечиниш хонасида ўзоқ гапирмайман.\nЧунки ўйинчилар майдонга тушмасдан туриб толиқиб қолишади. Муҳими шуки, сўзларимни тинглагач, токи уларда тезроқ майдонга тушиб, мазмунли ўйин кўрсатиш иштиёқи пайдо бўлсин», - деди ёш мураббий.\nКофельтгача жамоа Нури раҳбарлигида 4та гол урганди. Энди эса бир ой ичида 10 марта рақиблари дарвозагасига йўл топа билишди. Эътиборлиси, ҳозирги «Вердер»нинг услуби Томас Шаафни эслатмоқда. Клуб мутасаддилари уни жамоага таклиф этишни мўлжалламоқдалар. Шааф расман бош директор лавозимини эгаллайди.\nАмалда Кофельтнинг маслаҳатчиси вазифасини бажариши тахмин қилинмоқда. «Томаснинг клуб тизимидан жой олишидан хавотирланмайман. У билан анчадан бери устоз-шогирд мақомидамиз. Мен учун рақобатчи эмас, балки тўғри йўлга бошлайдиган донишманд етакчидир», - деди Флориан.\nКофельт - «Вердер» ўринбосарлари сафидан етишиб чиққан учинчи мураббий. Виктор Скрипник ва Александр Нури жамоани инқироздан олиб чиқишда ажойиб халоскорлик хусусиятларини намойиш этишди. Аммо янги мавсумда яна учинчи уринишни умид ва хавотир билан кузатишмоқда.\nБироқ Кофельт бу борада жуда хотиржам, «Скрипник ҳам, Нури ҳам эмасман. Футбол борасидаги тушунчам тамоман ўзгача. Шогирдларим нафақат ғалабада, балки ўйиндан ҳам лаззат олишни ўйлашсин. Иштиёқсиз, шунчаки, «хўжа кўрсин»га тўп суриш билан ҳеч нарсага эришиб бўлмайди!».\nНима ҳам дердик, ўринбосарларни ёруғликка олиб чиққан мутахассис бош жамоани ҳам тараққиёт йўлига етаклашига умид қиламиз. Қизиғи шундаки, халоскор мураббий «Вердер-2»ни қабул қилган пайт жамоа 10-турдан кейин учинчи лиганинг сўнгги поғонасида эди.\nБош жамоа ҳам айнан 10та учрашувдан сўнг бирорта ғалабани қайд этмаган ҳолда охирги ўринда келаётган пайт Кофельтга мурожаат қилишди.


Наманганлик босар-тусарини билмай қолган Лексус минган аёллар... - 17.10.2018, Sputnik Ўзбекистон\nНаманганда ЙПХ ходимларини ҳақорат қилган бир гуруҳ аёллар бутун Ўзбекистонга “машҳур” бўлишди. 17.10.2018, Sputnik Ўзбекистон\n© Sputnik / Руслан Кривобок / Фотобанкка ўтишНа стенде марки автомобилей класса "премиум" Lexus\nНаманганда ЙПХ ходимларини ҳақорат қилган бир гуруҳ аёллар бутун Ўзбекистонга “машҳур” бўлишди.\nТОШКЕНТ, 17 окт – Sputnik. Наманганда бир неча аёл ва ЙПХ ходимлари орасидаги можаро Ижтимоий тармоқлардаги Маслаҳат гуруҳига жойлаштирилди.\nSveimliTV томонидан суратга олинган видеолавҳада, аёл ҳайдовчи йўл патрул хизмати ходимларининг қонуний талабларига бўй сўнмасдан, автомобил ҳужжатларини тақдим этишдан бош тортган. Аёлга тегишли бўлган “Лексус” автомобили тўхтатилиб, жарима майдончасига жойлаштирмоқчи бўлинганда, воқеа жойига бир гуруҳ “қўллаб-қувватловчи” аёллар етиб келишган. Улар орасида ёши ўрта ёшдан каттароқ бўлган онахон ҳам бўлган.\nУлар “иттвачалар”, "ҳаммангни қаматаман”, “давлатингни бошингга ур", “сенлар бу мошинани кўролмайсизлар” каби қўпол иборалар билан ходимларни ҳақорат қилиб, куч ва қўрқитув билан вазиятни ўз фойдаларига ҳал қилмоқчи бўлишган.\n“Ушбу автомобил бугун иккита постда ходимларимизнинг қонуний талабларига бўй сунмай тўхтамасдан ўтиб кетган. Ундан ташқари автомобил ён ойналарига, қонунга хилоф равишда, қора пардалар тутиб олингани аниқланди” – дейди ЙПХ ходими.\nУшбу видеолавҳа ижтимоий тармоқларда жойлаштирилганидан сўнг кўплаб изоҳларга сабаб бўлди. Аксарият фуқролар видеолавҳа “қаҳрамонлари”нинг бунчалик қўполлигидандан ҳайратган тушишди.\nКимдир “Ким узи булар, қайси Прокурорнинг ёки Хоким буванинг қариндоши ёки яқини булар шу даражагача боришиб?”- деса, бошқалар – Булар бозорчи ёкисавдогар ёки собиқ валютафурушлар дея гумон қилди.\nНима бўлганда ҳам, бундай хулқ атвор ўзбек аёлига мутлақ ярашмас экан. Наҳот буларнинг ҳаммасига бир қиммат мошина саба бўлса? Кўрмаганни кўргани қурсин, деганлари шу бўлса керак.Ушбу аёллар лексус эмас, Роллс Ройс ёки Бентли минганда нималар бўлишини тасаввур қилишга ҳам одам қўрқади.


“Yoshlar – kelajagimiz“ давлат дастури – ташаббускор ёшларнинг таянчи - AmuNews.uz - энг сўнгги янгиликлар\nБугунги кунда юртимиз равнақига катта ҳисса қўшаётган илғор фикрли, ҳар соҳада фаол иш олиб бораётган, ўз инновацион ғоялари ва стартаплари орқали тадбиркорлик лойиҳаларини амалиётга жорий этаётган ёшларни ҳар томонлама қўллаб-қувватлаш борасида самарали ишлар олиб борилмоқда. Шу масала бўйича Ўзбекистон ёшлар иттифоқи ҳузуридаги “Yoshlar – kelajagimiz” жамғармасининг Амударё тумани филиали раҳбари Pашид Турсунбоев билан суҳбатда бўлдик:\n– Аввало, “Yoshlar – kеlajagimiz” жамғармасининг асосий вазифалари хусусида тўхталиб ўтсангиз.\n– Ўзбекистон ёшлар иттифоқи ҳузуридаги “Yoshlar - kelajagimiz” жамғармаси тўғрисидаги Низомга кўра, тадбиркорлик субъектларининг лойиҳаларини амалга ошириш учун тижорат банклари орқали йиллик 7 фоиз ставка билан имтиёзли кредит ва мол-мулкни лизингга бериш, тадбиркорлик субъектларига Давлат дастури доирасида бериладиган тижорат банклари кредит миқдорининг 50 фоизигача (аммо 1 млрд, сўмдан ошмайдиган миқдорда) Жамғарма кафиллигини бериш – жамғарманинг асосий вазифаси ҳисобланади.\nШунингдек, Давлат дастури доирасида амалга ошириладиган тадбиркорлик субъектлари лойиҳаларида улар қийматининг 50 фоизидан кўп бўлмаган миқдорда иштирок этиш, кейинчалик Жамғарма улушини 5 йил давомида реализация қилиш, тегишли кўникмаларга эга, банд бўлмаган ёшлар яшайдиган уй хўжаликлари учун 20 тагача парранда ва қуён, 5 та майда ва 2 та йирик қорамол сотиб олиш, уларнинг қийматини келишилган муддатларда қайтарган ҳолда уларни боқиш ва кейинчалик реализация қилишда кўмаклашиш ҳам жамғармамизнинг асосий вазифалари сирасига киради.\n– Бугунги кунда туманимизда жамғарманинг кўмаги билан қандай лойиҳалар амалиётга жорий этилди?\n– Жамғарманинг ташкил қилинганига оз фурсат бўлишига қарамасдан, қатор амалий ишларни қилишга эришилди. Жумладан, хизмат кўрсатиш соҳасида Абдураҳимов Аббос Анвар ўғлига автомобилларга техник хизмат кўрсатиш бизнес-лойиҳаси бўйича фаолият бошлаши учун 50 млн. сўм кредит ажратилди. Айни вақтда тадбиркор ўз фаолиятини бошлаб, 3 иш ўрни яратди. Шунингдек, Файзуллаев Муҳиддин Қутлимуротовичга нон ва нон маҳсулотларини ишлаб чиқариш лойиҳаси бўйича тадбиркорлигини амалга ошириш учун 100 млн сўм кредит маблағлари ажратилиб, ёш тадбиркор аҳолига нон етказиб беришни бошлади.\n–Дастурнинг келажакдаги режалари билан ўртоқлашсангиз.\n– Биз яқин кунлар ичида “Yоshlar – kelajagimiz” Давлат дастури доирасида ажратилган кредит маблағларини туманимиз ёшларининг тошни қайта ишлаш, компьютер хизматларини кўрсатиш, сут ва сут маҳсулотларини ишлаб чиқариш, тикув ва тикув- трикотаж буюмларини ишлаб чиқариш каби йўналишлардаги лойиҳаларига йўналтириб, 421 нафар ёшларни иш билан таъминлашни кўзда тутмоқдамиз.\nБу жавобларга янада ойдинлик киритиш мақсадида “Yoshlar – kelajagimiz” дастури бўйича ўз бизнес- лойиҳасини амалга оширган ёш тадбиркор Аббос Абдураҳимов билан учрашиб, ёшларни қизиқтирган саволларга жавоб олдик:\n– Аббос, ўз лойиҳангизни амалга оширишда қандай қийинчиликларга дуч келдингиз?\n– Унчалик қийинчилик бўлгани йўқ. Кредит олишда Ёшлар иттифоқи раҳбариятининг ўзлари ёрдам беришди.\n– Кредит олишда кафиллик масаласи қандай ҳал этилди?\n– Менга кафил шарт эмас дейишди, чунки шу бинонинг ўзини гаровга қўйдим.\n– Лойиҳангизни амалга оширишга қанча кредит маблағи ажратилди?\n– Иш бошлашим, керакли ускуналарни олиб келиш учун 50 миллион сўм ажратилди. 7 фоизлик шарт билан 5 йил муддатга олдим.\n– Ускуналарни қаердан келтирдингиз?\n– Тошкентда хусусий компания бор екан. Германия, Хитойдан келтириб беришади.\n– Лойиҳангиз бўйича қанча иш ўрини яратдингиз ва маош масаласи қандай бўлади?\n– Ўзимдан бошқа 3 нафар ёшни ишга олдик. Ҳозирча уларга ойига 500 минг сўмдан маош бериляпти, синов муддатидан кейин 800 минг сўм қилишни режалаштиряпман.\n– Тенгдошларингизга ўз маслаҳатларингизни берсангиз.\n–Уларга маслаҳатим, берилаётган имкониятлардан унумли фойдаланиб, ўз бизнесингизни бошланг. Чет давлатдаги вақтинча ишларни хаёл қилмай, ўз юртимизда фахрли касбнинг эгаси бўлиб, Ватан равнақига ҳиссангизни қўшинг!\nСуҳбатдош: Охунжон Абдуллаев.


Мусибат вақтида сабр қилиш | Muslimaat.uz\nМанзилингиз:Муслимаат»Хадичаи Кубро мадрасаси»Мусибат вақтида сабр қилиш\nМусибат вақтида сабр қилиш\nBy Muslimaat on Aprel 14, 2018 Хадичаи Кубро мадрасаси\nФарзандларимизни, яқинларимизни дуо қилганимизда бахт-саодат сўраймиз-у, аммо сабр-тоқат, қаноат тилашни унутамиз. Сабр-қаноатсиз бахт-саодатга етиб бўлмаслигини биламизми? Биз фақат жанозага борганимиздагина марҳумнинг яқинларига сабр тилаймиз. Бу яхши одат. Бошига мусибат тушган ҳар бир бандани сабрга чақириб, ёнида далда бўлиб туриш аъло фазилатлардандир. “Агар сабр бир инсон бўлсайди, албатта, жуда кўп гўзал хислатли кимса бўлар эди. Аллоҳ сабрлиларни севади”.\nقُلْ يَا عِبَادِ الَّذِينَ آَمَنُوا اتَّقُوا رَبَّكُمْ لِلَّذِينَ أَحْسَنُوا فِي هَذِهِ الدُّنْيَا حَسَنَةٌ وَأَرْضُ اللَّهِ وَاسِعَةٌ إِنَّمَا يُوَفَّى الصَّابِرُونَ أَجْرَهُمْ بِغَيْرِ حِسَابٍ۝\n“Ҳеч шак-шубҳа йўқки, сабр-тоқат қилувчиларга ажр-мукофотлари ҳисоб-китобсиз, тўла-тўкис қилиб берилур!” (Зумар сураси, 10-оят.)\nМусибатга чидаш қийин бўлганидан унга сабр қилувчиларга ана шундай мукофот ваъда қилиняпти! Мусибат сабрли одамга бир, сабрсиз одамга икки ҳисса оғир туюлади. Мусибат кўрганида кишининг илк сўзлари “Аллоҳим, мени собирлардан қилгин. Мусибатнинг ажрига муваффақ эт”, деган дуо бўлса, хайрлидир. Бироқ, афсуски, айрим биродарларимиз мусибат тоши остида эзилиб, тилларидан қандай сўзлар учаётганини билмайдилар. Аллоҳга қарши исён қиладиган даражага бориб етадиларки, шу боис уларга сабр тиламоғимиз керак ва Имом Ғаззолий ҳазратларининг “Бало фақат гуноҳ ва куфрдан келади. Мусибатлар асл бало эмас, уларнинг ичида сен билмайдиган яхшиликлар бордир”, деган ҳикматларини эслатиш дуруст.\nАммо сабр фақат мусибатли кундагина керакми? Бу саволга ҳар биримиздан жавоб лозим. Инсон жисмоний жиҳатдан бақувватлигига мағрурланиб юраверади, аслида эса у ғоят ожиздир. Тоқати етмайдиган юмушлари кўп. Сабрсизлиги учун йўл қўяётган гуноҳлари ундан-да кўпроқ. Инсон сабрсиздир, қаноатсиздир. Зеро, Аллоҳ таоло шундай дейди:\n“Эй Раббимиз, тоқатимиз етмайдиган нарсани бизга юклаб ташлама! Бизларни афв эт ва кечир ҳамда бизларга раҳм қил!” (Бақара сураси, 286-оят.)\nБундай дуо қилишда бандаларнинг ўз ожизликларига иқрорликлари мужассамдир.\nБир танишимиз қуйидагиларни сўзлаб берди: “Яқинда каминанинг уйига бир одам келиб, сўзининг аввалида суд идораларидан шикоят қилди. У киши бобомерос уйни қариндошлари билан талашаётган экан. Суд ўша уйни қариндошлари фойдасига ҳукм қилибди. “Иш судга ошганда намоз ҳам ўқий бошлаган эдим, бунақа адолатсиз ҳукм қилгач, намозни ҳам йиғиштириб қўя қолдим”.\nБу мисолни келтиришимиздан мақсад шуки, орамизда шу одамга ўхшаганлар озми-кўпми учраб туради. Бундайларга айтмоқчимизки: “Биродар, ибодат холис бўлмоғи шарт. Бирон нима таъмасида намоз ўқиётган бўлсангиз, янглиш йўлда экансиз. Аллоҳ сизнинг намозингизга муҳтож эмас. Намоз ўзингиз учундир. Агар суд ҳукмидан норози бўлсангиз, даъвоингизни унга айтаверинг, Аллоҳга қарши исён қилишдан қўрқинг. Сиздан сабр талаб этиляпти. Сабрга иймон билан эришилади. Сабри йўқ одамнинг иймонида шубҳа бор. Ҳасан Басрий ҳазратлари айтганларидек: “Сабри бўлмаган кишининг дини йўқ”. Донолар айтмоқчи, сабр — қулларни подшоҳларга айлантиради. Сизга шу мартаба насиб этсин! Яна бир ибрат: “Эй Одам фарзандлари! — дейилади ҳадиси қудсийда. — Сизлар Менинг ҳузуримдаги нарсаларимга фақат Менинг розилигимни талаб қилиш йўлида ўзларингиз хуш кўрмаган нарсаларга сабр қилмагунча ета олмайсизлар. Менга итоат қилишдаги бардошлик Менга осий – гуноҳкор бўлиб, жазога гирифтор бўлишдан осонроқдир” .\n“Одамга сабр гар кўрингай заҳар,\nЧидам ниҳояси жонга бўлгай шакар”.\nҲа, йўқчилик ва танг ҳолатларда сабр керак. Аммо бу машаққатлар якун топганидан сўнг ҳам сабр лозим бўлади. Чунки мусибатга тоқат қилишдан кўра кенгчиликка сабр қилиш оғирроқ.\nДонолар деганларки: “Модомики, ер остида қабр азоби ҳақ экан, ер устида ўша азобнинг муқобили сифатида сабр азоби ҳам мавжуд. Бандага ё униси, ё буниси”. Ҳикмат аҳли барча нарсадан айнан шу сабр азобини аъло кўришади.\nУшбу ўринда “Сабр” ва “Қаноат” атамаларига озгина изоҳ берсак: бу икки сўз кўпинча кетма-кет қўлланилади. Аммо иккаласи бир маънони англатувчи маънодош сўзлар эмас. “Сабр” – иффатга хос хислатлардан бўлиб, нафсоний қувватларни жиловлашдир. “Бардош” ёки “чидам” дейилса ҳам, “сабр” англашилади. “Сабр”ни мумтоз адабиётимизда “таҳаммул” (айрим ўринларда “тааммул”) шаклида ҳам учратамиз:\n“Ё марҳамат ул хайли ситамкорага бергил,\nЁ сабру таҳаммул мени бечорага бергил” (“Маҳбуб ул-қулуб”дан).\nДемакким, сабр-тоат – ибодатни адо этмоқликдир. Ҳавойи нафс хоҳлаб турган гуноҳларни қилмаслик ҳам сабр. Бало-ю офатлар ва мусибатларга таслим бўлмаслик ҳам сабр. Сабрнинг олий даражаси – мусибатнинг биринчи зарбаси вақтида билинади. Баъзан бизнинг сокин ҳаётимизни кўролмайдиган, қабул қилолмайдиган иродасиз, қалби қора инсонлар учрайди ва улар ҳаётимизни қайсидир маънода остин-устун қилиб юборади. Ана шундай вақтларда гўзал сабр бизга ёрдам бера олади. Сабрнинг ортидан эса мукофот келади.\nЮртбошимиз шундай таъкидлайдилар: “Ҳаёт бор экан, давлат, эл-юрт бор экан, шу эркин, осуда ҳаётни кўролмайдиган, ҳасад ва фитна билан яшайдиган, зўравонлик билан ўз ҳукмронлигини ўрнатишга, халқ тинчини бузишга уринадиган ёвуз кучлар ҳамиша бўлади. Бу – ҳаёт. Бу – ҳаётнинг аччиқ ҳақиқати. Уни ҳеч ким инкор этолмайди. Буни нафақат ўз тарихимиз ва ҳаётимизда, балки бошқа халқлар тарихи ва ҳаёти мисолида ҳам кўриш мумкин”.\n“Қаноат” эса еб-ичмоқ ва кийинмоқнинг борига рози бўлиб, имкону зарурат даражасидан ортиғини талаб қилмасликдир. Шу боис донолар қаноатни қушлардан ўрганишни тавсия қиладилар. Қуш эртанги озуқаси бўлмаса ҳам, масъуд – бахтиёр учаверади. Одамнинг эса омбори донга тўла бўлса-да, кейинги йил ғамида, ташвишида паришондир.\n“Қаноат – эҳтиёжсизлик негизидир, иззат ва шараф тантанасидир, – деб ёзганлар ҳазрат Навоий. – Қаноатли камбағал – давлатманддир, унинг шоҳу гадога иши тушмайди:\n“Хорлиғлар боши таъма билгил,\nДоимо “азза ман қанаъ” билгил”.\nМаъноси шуки: хорликларнинг бошланиши таъмадан эканини фаҳм этгин ва ҳамиша “Қаноатли киши азиздир”, деб билгин. Қаноатли кишини ноёб донишманд деб ҳам иззат қиладилар. Қаноат бандага берилган туганмас неъматдир. Низомий ҳазратларидан байт:\nҲар кеча сўнггида нури зиё бор,\nҲар бардош сўнггида завқи сафо бор.\nҚаноат тўғрисида кўп ҳикматлар айтилган, кўп таърифлар берилган. Шулар орасида “Маҳбуб ул-қулуб”даги таъриф ғоят аҳамиятлидир: “Қаноат – бир чашмадирки, олган билан унинг суви қуримайди. У бир хазинадирки, ундаги бойлик сочилган билан камаймайди. У бир экинзорки, уруғи иззат ва шавкат ҳосилини беради. У бир дарахтдирки, унда қарам бўлмаслик ва ҳурмат меваси бордир. Қаноат – киши кўнглига равшанлик етказади; кўз ундан ёруғлик касб этади. Қаноатли дарвешнинг қаттиқ нони таъмагир шоҳнинг ноз-неъмат тўла дастурхонидан яхшироқдир. Қаноатга одатланган фақирнинг ёвғон умочи олғир бойнинг новвоту ҳолвасидан тотлироқдир. Шоҳ улдирки, олмайди-ю беради, гадо улдирки, сочмайди-ю теради. Ҳар ким қаноатга одатланган бўлса, шоҳлик-гадолик ташвишини билмайди. Гарчи тирикчилик уйи доим тор, бу ҳақда қанча муболаға қилсанг, ўрни бор. Қаноат бир қўрғонки, унга кирсанг, нафснинг ғалвасидан қутуласан. Қаноат бир чўққики, унга чиқсанг, дўст-душманга муҳтожликдан халос бўласан. Қаноат – хокисорлиғдирки, натижаси – юксаклик; муҳтожликки, фойдаси — эҳтиёжсизлик. Қаноат – экиндир, уруғи – бойлик; дарахтдир, меваси – муҳтожсизлик; майдир аччиқ, лекин нашъаси – шодлантирувчи; йўлдир қаттиқ, лекин борар манзили – севинтирувчидир”.\n“Ҳазрати шайх Абу Ҳозими Маданий (қ.с.) қассобнинг дўкони ёнидан ўтар эдилар. Қассоб: “Гўшт олинг”, деб таклиф қилди. Ҳазрат “Пулим йўқ”, дедилар. Қассоб: “Ҳозир гўштни олиб кетаверинг, пулини кейин берарсиз, сабр қиламан”, деб илтифот этди. Шунда Ҳазрат шайх дедиларки: “Менинг нафсимга сабр қилмоқлигим сенинг мендан пул кутиб сабр қилмоқлигингдан яхшироқдир”.\nУлуғлар сабридан баён этувчи ҳикоятларни ўқиганимда биродаримиз ҳожи Садриддин Салим Бухорийнинг бир байтларини ёдга оламан:\nАвлиёлик — сабрдир,\nСабр нафсга жабрдир.\nҲазрати шайх Сирри Сақоти (қ.с.) сабрдан сўзлаётган эдилар. Чаён ул зотнинг бир неча жойларидан чақди. Шайх чаённи ўлдирмадилар. “Нечун ўлдирмадингиз?” деб сўрашди. “Сабрдан сўзлаб турар эканман, Аллоҳдан уялиб чаённи ўлдирмадим. Нединким, сабрдан гапира туриб, сабр қилмаган бўлардим”, деб жавоб қилдилар.\nКиши умр бўйи кўп қийинчиликларга дуч келиши, бу қийинчиликларни фақат сабр билан енгиб ўта олиши мумкинлигини, сабрсизлик эса инсонни қайғудан қутқара олмаслигини, сабрсизликнинг ўзи куйдиргувчи зўр қайғу эканини болалигиданоқ онгига сингдириш керак.\nБиринчи Президентимиз Ислом Каримов ўзларининг “Юксак маънавият – енгилмас куч” асарларида шундай дейдилар: “Узоққа бормасдан, халқимиз ўз бошидан кечирган мустамлака даврини бир кўз олдимизга келтирайлик. Қарийб 150 йил давом этган, тарихимизнинг том маънодаги қора кунлари бўлмиш ўша замонда бир пайтлар ўзининг қудратли давлатчилиги, буюк фарзандлари, юксак илму маданияти, обод шаҳар ва қишлоқлари билан дунёни ҳайратда қолдирган эл-юртимиз қандай оғир машаққатларга дучор бўлганини яхши биламиз.\nЛекин ана шундай даҳшатли даврда ҳам ҳар қандай зулм ва истибдодга қарамасдан, халқимиз ўзини, ўзлигини йўқотмади. Тилини ва динини, иймон-эътиқодини сақлаб қолди. Ноҳақлик ва зўравонлик ҳукмрон бўлган шундай замонларда ҳам юртимиздан миллат ва халқ қайғуси билан яшаган ҳақиқий ватанпарвар инсонлар етишиб чиқди. Халқимизнинг асрлар синовида янада кучайиб, тобланиб борган мустаҳкам иродаси, иймон-эътиқоди нафақат қадимий маънавиятимиз, балки миллий ўзлигимизни сақлаб қолишга асос бўлади”.\n“Хадичаи Кубро” аёл-қизлар ўрта-махсус\nИслом билим юртининг 4-курс талабаси\nMusibat vaqtida sabr qilish\nIyun 16, 2019 0\n«Хадичаи Кубро» аёл-қизлар ўрта махсус Ислом билим юртида «Хатмона – 2019»\nЭр-хотинлик ришталарини мустаҳкамлаш йўллари\nТалоқнинг кўпайиб кетиш сабаблари


RAHBARXON.uz | ФАРЗАНДСИЗЛИК ФАРЗАНДСИЗЛИК – RAHBARXON.uz\nФарзандсизлик асосан эркак ва аёлларда бўладиган касалликдир. Эркакларда простата безининг шамоллаши, наслнинг ўлик бўлиши, орқа миядаги тўсиқ, қувватсизлик, эркакнинг ривожланмаслиги, бўқоқ сабаб бўлса, аёлларда бачадон, тухумдон шамоллаши, бачадон қийшайиши, тухумдон шиши, ўсмали пайларнинг битиб қолиши, найлардаги хилтлар, наслнинг ўликлиги, буқоқ, ёшлигида нотўғри қилинган ҳар хил гармонлар, антибиотиклар фарзандсизликка олиб келади. Ҳайз келмаслик асосий касаллик ҳисобланади. Балоғатга етган қизларнинг оналари доимо кузатиб туришлари, уларни ўз вақтида шифокорлар кўригидан ўтказиб боришлари керак. Ўзбилгича даволаниб бўлмайди. Бироқ қуйидаги безарар омиллардан фойдаланиш мумкин.\nКечқурун термосга майдаланган мавракдан уч ош қошиғини солиб, устига уч стакан қайноқ сув қуйилади. Эрталаб сузиб, кунига уч маҳал овқатдан бир соат олдин бир стакандан ичилади.\nЧиннигул барги ва гулидан бир ош қошиғи устига бир стакан қайноқ сув қуйиб, духовкада ярми қолгунча қайнатилади. Кунига уч маҳал овқатдан 20-30 дақиқа ўтгач, бир чой қошиқдан, сўнг кунига уч маҳал бир чой қошиқдан ичилади.\n100 г дан зубтурум, доривор вероника, лимонўт ўтларидан олиб йиғма қилинади ва уч ош қошиғини кечқурун термосга солиб, устига уч стакан қайноқ сув қуйилади. Эрталаб сузиб, кунига тўрт маҳал овқатдан ярим соат олдин 15 г дан ичилади.\n3-4 ош қошиқ қушторон ўти устига ярим литр қайноқ сув қуйилади ва тўрт соат ўраб дамлаб қўйилади. Сўнгра сузиб, кунига тўрт маҳал овқатдан 20 дақиқа олдин 1-2 стакандан ичилади.\nЗубтурум уруғидан бир ош қошиғи устига бир стакан қайноқ сув қуйиб, паст оловда қайнатилади ва уч соат дамлаб қўйилади. Совигач сузиб олиб, кунига 3-4 маҳал икки ош қошиқдан овқатдан ярим соат олдин эркаклар бепуштлигида ичилади. Хитой табобатида бу усул кенг қўлланади.\nБир ярим чой қошиқ мойчечакнинг қуруқ гули устига ярим стакан қайноқ сув қуйиб, дамлаб қўйилади. Кунига уч маҳал иссиқлигида ичилади.\nЛовия билан бир бўлакча ширинмия илдизини қўшиб ҳар куни истеъмол қилиш, игир ва женьшеннинг спиртли дамламасидан ичиш керак. Беморда қон босими юқори ва неврастения касаллиги бўлмаслиги зарур.\nОзроқ мумиёни товуқ тухуми сариғига аралаштириб ёки тухум сариғи бошқа доривор ўсимликлар шарбати билан ичилса, 6-7 кундан сўнг эркаклар ва аёллар бепуштлигида яхши самара беради.\nУч ош қошиқ мавракни кечқурун термосга солиб, устига уч стакан қайноқ сув қуйилади. Эрталаб сузиб, кунига уч маҳал овқатдан бир соат олдин бир стакандан ичилади.


АПЛ, Испания ва Италия кубоги баҳсларини биз билан кузатинг / CHAMPIONAT.asia\n16:03Фарғона ва Наманганда ҳам “Келажагимиз умидлари” футбол фестивали бошланди 0 15:57Бундеслига. Matchday 1 15:53Каталониянинг икки клуби ЛаЛига етакчилари билан тўқнашади 0 15:44"Навбаҳор" дастлабки йиғинни мағлубият билан якунлади 6 15:22Breaking: Алексис Санчес бугун "Манчестер Юнайтед"да тиббий кўрикдан ўтади 11 15:20Жанубий Корея U-23 - Малайзия U-23 - 2:1. ВИДЕО 9 15:15Olamsport: МакГрегор чемпионлик камаридан маҳрум қилинди, Фергюсон ва Нурмагомедов ўртасидаги жанг чемпионлик камари учун бўлади 1 15:05U-23 Осиё чемпионати. Ярим финалда Жанубий Корея билан ўйнаймиз 61 14:52Эриксен: "Ювентус"га қарши баҳслар "Тоттенхэм"нинг ўсиш даражасини кўрсатиб беради" 6 14:12Англияда катта футбол байрами 11 13:42"Пахтакор" бугун Македониянинг 10 карра чемпионига қарши ўйнайди 44 13:36“Сўғдиёна” Жиззахдаги йиғинни якунланди 8 13:26"Ҳатто бир йил 150 кунни самолётда ўтказганман". Муҳаммад Салаҳни топган скаутнинг иш фаолиятига назар 7 13:22Видаль ёзда "Бавария"ни тарк этиши керак 6 13:17Гвардиола: "Манчестер Сити"га яна бир ҳужумчи керак эмас" 2\nАПЛ, Испания ва Италия кубоги баҳсларини биз билан кузатинг\nЕвропа миллий чемпионатларида турлар асосан дам олиш кунлари бўлиб ўтади.\nБироқ Англияда бугун ҳафта ўртасига белгиланган тур бошланади. 26-турдан ўрин олган тўртта баҳс Тошкент вақти билан 00:45да бошланади.\nИспания ва Италияда эса кубок ярим финал ўйинлари бўлиб ўтади. Испанияда Мадрид дербиси ташкил этилади. Иккала мамлакат кубоги финалига чиққан дастлабки жамоалар номи бугун тунда маълум бўлади. Бу ўйинлар соат 01:00да старт олади.\nСайтимиз орқали ушбу муҳим ўйинларни ўқувчиларимизга тезкорлик билан етказишни мақсад қилганмиз. Анча кеч бўлишига қарамай сайтимизни кузатиб борсангиз баҳсларнинг натижасидан энг биринчилардан бўлиб хабар топасиз.\nДемак, 00:45дан бошлаб сайтимизда LIVE ҳисоблар оқшоми бошланади. Уни сизларга Ҳумоюн Давуров етказиб боради.


22 июня, 2021, 11:33\nТеги:ММА | Фёдор Емельяненко | Хабиб Нурмагомедов\nЮртимизда расман ММА ассоциацияси ташкил этилганидан буён ушбу йўналишдаги турнирлар ҳам мунтазам ўтказиб келинмоқда. Асосан, профессионал йўналишдаги жанг кечалари ташкил қилиш анъанага айланиб улгурди. Аста-секин промоушенлар ҳам пайдо бўлмоқда.\nШунингдек, ММА бўйича юртимизда илк “Раҳмат” клуби томонидан “Сўнги қаҳрамон” дея номланган Гран-При ҳам старт олди. Мукофот жамғармаси 300 миллионни ташкил қилган мазкур мусобақанинг дастлабки тури ўтказилди. Албатта, иш бор жойда камчиликлар ҳам бўлади. Умумий олиб қараганда дастлабки тур ёмон таассурот қолдирмади. Навбатдаги босқичда янада яхши ташкилотчилик йўлга қўйилса, ажаб эмас.\nШубҳасиз, бундай катта масштабдаги турнирни ташкил қилиш осон эмас, бу жуда катта меҳнатни талаб қилади. Мана шундай улкан масъулиятни бўйнига олган “”Раҳмат” клуби асосчиси ва раҳбари Музаффар Раҳматов билан ушбу Гран-При ва клубнинг кейинги режалари ҳақида суҳбат қурдик.\n- Музаффар ака аввало, Гран-Прини дастлабки турини ўтказиб олганинглар билан табриклаймиз.\n- Раҳмат. Эътиборинглардан хурсанд бўлдим.\n- Аввало, ушбу турнирни ташкил қилишдан асосий мақсадингиз нима эканлиги билан ўртоқлашсангиз?\n- Албатта, юртимизга истеъдодли ММА йўналишидаги спортчиларини етказиб беришни ният қилганмиз. Бу борада Ўзбекистон ММА ассоциацияси билан ҳамкорликда, уларнинг кўрсатмалари асосида иш юритамиз ва ўйлайманки, бизнинг турнирларда тобланган ва клубимизда тарбия топган спортчилар юртимиз шарафини халқаро ареналарда ҳам муваффақиятли ҳимоя қилади.\n- Ютуқ 300 миллионни ташкил қилмоқда. У қандай тақсимланади?\n- 7 та вазн тоифасида жангларни ўтказаяпмиз ва бу Гран-При йил давомида ўтказилади. Ютуқ якунда вазн тоифасида биринчи, иккинчи ва учинчи ўринлар ўртасида тақсимланади.\n- Албатта, мухлислар сизнинг шахсингизга ҳам қизиқиш билдириши турган гап...?\n- Нима демоқчи бўлганингизни тушундим. Мен Сурхондарё вилоятининг Шеробод туманида таваллуд топганман. Ўзим ҳам спортчи бўлганман. Россияда ва бошқа жойларда ўз жангларимни ўтказганман. Шунинг учун спортчининг ҳаёти қандай эканлигини яхши биламан ва имкон қадар уларни қўллаб-қувватлашга ҳаракат қилмоқдаман.\n- Тўғрикуя, лекин клуб ва бу миқдордаги ютуқли турнир ташкил қилишни ўзи бўлмайди?\n- Нимага шаъма қилганингизни англадим. Тадбиркорлик билан шуғулланаман ва маълум бир маблағимизни ушбу спортчилармиизни қўллаб-қувватлаш учун сарф қилмоқдамиз. Қолаверса, хомий ташкилотлар билан ҳам ҳамкорлик қиламиз.\n- Гран-Прини дастлабки тури ёмон ўтмади. Бироқ, бироз кўнгилни хира қиладиган воқеа ҳам рўй берди. Яъни, ўша бироз келишмовчиликни назарда тутаяпман?\n- Тўғри, ўша жангчимиз озгина ёшлик қилди. Уни тўла айблашни ҳам истамайман. Бундай қизишиб кетиш ҳолатлари учраб туради. Ўз вақтида ўзимиз ҳам қизиққонлик қилган вазиятлар ҳам бўлган.\n- Яна ушбу иштирокчига имкон берасизларми?\n- Мен унинг мураббийларини, мураббийларини отасини ҳам яхши танийман. Жуда самимий инсонлар. Кучли мутахассислар деб биламан. Имкон берамиз. Қачонки, ўзини айбини тушуниб, бу яхши эмаслигини англаган бўлса...\n- Келинг сиз асос солган клуб ҳақида сўз юритсак, нега айнан номини “Раҳмат” деб қўйгансиз?\n- Бобомни номига қўйганман. Мен бобомни қўлида ўсганман ва ҳаётдаги барча ютуқларим ушбу инсонни панд-насиҳатлари орқали деб биламан. Манинг ҳаётда ўз ўрнимни топишимга бобом сабабчи бўлганлар.\n- Бу клубга қабул қилиш қандай амалга ошади?\n- Бизнинг клубимиз барчага очиқ. Ўзбекистоннинг турли бурчакларидан болалар клубимизда машғулотлар олиб бормоқда.\n- Келиб кўрдикки, баъзиларини ётоқ ва ойлик маош билан ҳам таъминлаган экансиз?\n- Имкон қадар, барча қулайликларни яратиб беришга ҳаракат қилаяпмиз.\n- Клубингиз вакиллари қаттиқ назорат остида ҳам бўлса керак?\n- Шубҳасиз! Уларни кўчада безорилик қилиши ва ҳар-хил ишларга аралашиши қаътиян ман қилинган. Мабодо озгина бўлса ҳам ноўрин ишлар билан шуғулланса, хеч қандай огоҳлантиришсиз клубдан ҳайдалади.\n- Клуб бор, маблағ ва етарли даражада кадрлар ҳам мавжуд. Балки, промоушен ҳам ташкил қилиш керакдир?\n- Бундай ниятимиз ҳам бор. Ўзбекистон ММА ассоциацияси билан бу борада маслаҳатлашамиз. Юқорида таъкидлаб ўтганимдек, бу Гран-При орқали юртимиздаги энг кучлиларни танлаб оламиз ва промоушен ташкил қилишимизга ҳам бу ўзига хос туртки бўлади,деб ўйлайман.\n- Энг кучлиларни саралаб оламиз деяпсиз, балки юртимизнинг кўзга кўринган ММА вакилларини ҳам ушбу турнирга жалб қилиш керакдир. Мисол учун, Амин Эргашев, Нурсултон Рўзибоев, Азамат Нуфтиллаев, Шоҳасан Мирзаматов, Азамат Баҳодурзода, Александр Столяров, Авлиёҳон Ҳамидов каби жангчилар янада ушбу Гран-Прига бўлган қизиқишни ортирган бўларди. Бу Гран-При, маълум бир промоушен турнири эмас, шундай экан уларни ҳам таклиф қилишни имкони бўлса креак. Бунинг учун эса ютуқ фондини янада ошириш керак назаримда...?\n- Биласизми, мен Музаффар Раджабов, Мурод Хонтўраев, Амин Эргашев, Нурсултон Рўзибоев ва барча санаб ўтилган йигитларни ғолиб сифатида кўраман. Уларда улкан тажриба бор ва салоҳияти жуда юқори. Агар, улар ушбу Гран-Прида қатнашиш истагини билдирса, ютуқ фондини янада оширган бўлар эдик. Чунки, шунга яраша хомий ташкилотлар ҳам ҳамкорлик қилишни истамоқда.\n- Хорижий промоушен ва клублар билан ҳам алоқа йўлга қўйилмоқдами?\n- Албатта, Жанубий Корея клуби билан ҳамкорликни бошлаш арафасидамиз. Ирландиядан ҳам таклиф бор. Ҳозир тўлиқ номлари ёдимда йўқ. Яна Буюк Британия билан ҳам ишлаймиз. Бу борада клубимиз мураббийи ва ижрочи директори Нурали Бакирдинов иш олиб бормоқда.\n- Гран-Прининг финал жангларига ўзига хос машҳурлар ҳам таклиф қилинса керак?\n- Албатта. Биринчи навбатда ММА афсонаси “Сўнги император” номи билан машҳур Фёдор Емельяненкони олиб келамиз, деган ниятдамиз. Шунингдек, Ҳабиб Нурмагомедовни таклиф қилишни ҳам режалаштириб турибмиз. Биласизлар у Ўзбекистонни яхши кўради. Қолаверса, машҳур хорижий эстрада гуруҳларини ҳам мухлислар маданий ҳордиқ олиши учун таклиф қиламиз.\n- Музаффар ака мазмунли суҳбат учун ташаккур ва ўз олдингизга қўйган мақсадларингизга эришишингизга тилакдошмиз!


Кун мавзулари, 24 сентябр 2004\n21 ноябр 2019, Тошкент вақти: 21:59\nжума 24 сентябр 2004\nДОТС қамоқхоналарда ҳам қўлланилади\nҲакимбек Куни-кеча Тошкентда Европа, Америка, Марказий Осиё мамлакатлари, Россия ва халқаро ташкилотлар мутахассислари иштирокида “Сил касаллигини Марказий Осиё мамлакатларида назорат қилиш” мавзуида халқаро анжуман бўлиб ўтди.\nПахтани ўқувчининг ёрдамисиз териб олиш қийин…ми?\nХоразмда пахта теримида болалар меҳнатидан фойдаланиш бу йил ҳам давом этяпти. Мактаб ўқувчилари, коллеж ва лицей талабалари теримга жалб этилганига бир ҳафтадан ошди.\nБепул витамин бериш билан иш битмайди\nСаида Маълум бўлишича, Ўзбекистонда оналар ва болалар ўлими юзасидан расмий ва норасмий статистик маълумотларда келтирилган рақамлар бир-биридан анча-мунча фарқ қилади.\nШўри қуриди ўзбекнинг Россия томонларда\nХабарларга қараганда, Россиянинг Свердловск вилояти Шабра посёлкасидаги фермада ишлаётган ўзбекистонлик ўн нафар фуқаро 20 сентябрь куни маҳаллий аҳоли вакиллари томонидан калтакланган.\nБулоқбоши бозори ёпилди\nТурғунбек 17 сентябрь куни Андижон вилояти Булоқбоши тумани марказидаги буюм бозори ёпилди. Расмийлар бозор Вазирлар Маҳкамасининг сўнгги ойларда чиқарилган қарорлари кучга киргани муносабати билан ёпилганини айтмоқда.\nЎзбекистон Ички ишлар вазирлиги қўлланма чиқарди\nШайбон Ўзбекистон Ички ишлар вазирлиги Америка юристлар уюшмаси билан ҳамкорликда ҳуқуқ-тартибот органлари томонидан ҳибсга олинган шахсларнинг ҳуқуқлари ҳақида маълумот берувчи қўлланма чоп этилди.


Сув ҳавзаларида чўмилиш қоидалари: нималарни билишимиз шарт?\nЁзнинг жазирама кунлари бошланди. Олдимизда эса — саратон чилласи. Бундай паллаларда кўпчилик соя-салқиндан паноҳ изласа, баъзилар чўмилиш ҳавзаларида вақт ўтказишни хуш кўради. Айниқса, ёзги таътилга чиққан болажонлар учун бу — энг мароқли машғулот.\nАммо чўмилиш қоидаларига амал қилмаганлар учун сув ҳавзалари роҳат эмас, офат манбаига айланиши ҳам мумкин.\nОлий тоифали шифокор Раъно Носирова билан суҳбатимиз шу мавзуда бўлди.\n— Чўмилиш инсонни чиниқтиради, — дейди мутахассис. — Чунки сув қон айланиш тизимини яхшилайди, оксидланиш жараёнини фаоллаштиради, асаб ва мушаклар тонусини оширади.\nТана ва оёқ мускуллари мустаҳкамлиги эса елка камарининг бир меъёрда ривожланишига ҳамда нафас олиш тизими яхшиланишига ижобий таъсир кўрсатади.\nҚолаверса, сузиш машқлари иммунитетни оширади. Аммо бунинг учун хавфсизлик, саломатлик ва шахсий гигиена қоидаларига қатъий амал қилиш шарт.\nАввало, рухсат этилмаган сув ҳавзаларида чўмилиш ҳаёт учун хавфли. Махсус ёзувли белгилар ўрнатилган, туби номаълум ёки тезоқар ҳавзаларда сузиш, уларга сакраш ҳам жуда хатарли.\nАввало, қуёшли ҳавода, шамол турмаган пайтда ва атмосфера ҳарорати +20-25, сув илиқлиги эса +17-19 даражадан кам бўлмаган шароитда чўмилиш тавсия этилади.\nМабодо сузишни билмай, чўкаётган бўлсангиз, юзингизни тепага қаратиб сувда ётинг. Қулочингизни ёйиб, иложи борича чуқур ва секин нафас олинг. Тик турган ҳолатда оёқларингиз билан велосипед педалини айлантиргандай ҳаракат қилинг. Агар толиқсангиз, сув юзасига чалқанча ётиб олинг.\nЎз навбатида, чўкаётган одамга биринчи ёрдам кўрсатиш ҳам — инсонийлик бурчимиз. Бундай вазиятда уни тинчлантириб, елкангиздан маҳкам ушлашга унданг. Агар чўкаётган одам ўз ҳаракатларини назорат қила олмаётган бўлса, танасидан кўтариб қирғоққа чиқаринг.\nБехуш бўлса, қирғоққа олиб чиқишда унинг боши сув юзасида бўлишига алоҳида аҳамият бериш керак. Шундан сўнг жабрланувчининг, аввало, ўпкасини сув ёки лойқадан тозалаш лозим.\nБунинг учун унинг тиззаларини букиб, ётқизинг ва қусишга мажбур қилинг. Сўнг жабрланувчини елка билан ётқизинг ва оғиз ҳамда бурнини тозаланг. Зарур бўлганда, реанимация тадбирларига киришинг, жабрланувчини иссиқроқ ўраб тезда шифохонага юборинг.\nБундан ташқари, чўмилиш ҳавзалардаги ифлосланган сув ўткир ичак инфекцияси, гепатит, ичбуруғ, ичтерлама каби хавфли касалликларни келтириб чиқаришини ҳам унутмаслик даркор.


Бугун Минскда Беларусь ва Ўзбекистон форуми...\n30.07.2019 10:37 0 1208\nБугун Минскда Беларусь ва Ўзбекистон регионлари форуми бўлиб ўтади. Форум давлатлараро алоқаларнинг ривожланиш омили бўлмиш минтақалар ҳамкорлигига бағишланган. Бу ҳақда Беларуснинг «Белта» нашри ёзмоқда.\nБугун форум майдончаларида минтақалараро ҳамкорлик тўғрисидаги келишувлар пакети, шунингдек, тижорий шартномалар имзоланиши кутилмоқда.\nФорум кунлари Беларус пойтахтида ўзбек товарлари кўргазма-ярмаркаси бўлиб ўтади. Бундан ташқари 29 июль куни Минскда ўзбек шоири Алишер Навоий бюсти очилди. Тадбирда минтақалар, вазирликлар ва идоралар, парламентлар вакиллари, икки давлатнинг ишчи доиралари иштирок этади. Ўзбекистон делегациясига Олий Мажлис Сенати раиси ўринбосари Содиқ Сафоев бошчилик қилади. Ўзбекистон томонидан Андижон, Бухоро, Жиззах, Наманган, Самарқанд, Хоразм, Фарғона ва Тошкент вилоятлари тақдимоти бўлиб ўтади. Форум Ўзбекистон Президенти Шавкат Мирзиёевнинг Беларусга расмий ташрифига бағишланган.\nЎзбекистон Беларусь форум


07:57 / 02.11.2016\nРоссиянинг Екатеринбург шаҳрида расман Одам иммунтанқислиги вируси эпидемияси эълон қилинди. Бунга шаҳарда истиқомат қилувчи аҳолининг ҳар 50 кишидан бири ушбу касаллик билан хасталанган, деб хабар қилмоқда Ura.ru сайти.\nВазиятнинг жиддийлашиб бораётгани ҳақида Екатеринбург шаҳри соғлиқни сақлаш бошқармаси раҳбари биринчи ўринбосари Татьяна Савинова маълум қилган.\nУнинг сўзларига кўра, 100 минг кишидан 1826 киши, яъни Екатеринбург аҳолисининг 1,8 фоизи касалланган.\n«Биз аллақачон, кўрсаткич 1 фоиздан ошган вақтда инфекциянинг умумийлашган даражасига чиққан эдик», — дея қўшимча қилган Савинова.\nЕкатеринбургда ОИВ инфекцияси билан боғлиқ жами 26693 ҳолат рўйхатга олинган. Бироқ булар расман маълум бўлганларидир, — ҳақиқий касалланганлар сони бундан кўпроқ бўлиши аниқ.\nВируснинг тарқалиши гиёҳванд моддалар истеъмоли ҳамда бетартиб жинсий ҳаёт (тегишли равишда 52 ва 46 фоиз) кечириш воситасида юз бермоқда. Россияда бир жинсли алоқалар воситасида бу касаллик жуда кам тарқалиши таъкидланган.\nРоссия ОИТС ОИВ Екатеринбург


Дунё мамлакатлари коронавирус беморини даволаш учун қанча сарфламоқда? – Газета.uz\nДунё мамлакатлари коронавирус беморини даволаш учун қанча сарфламоқда?\nДунё мамлакатларида битта коронавирус беморини даволаш нархи қанчага тушмоқда? Ҳамма давлатларда ҳам даволаниш бюджет ҳисобидан бепул амалга ошириладими?\nLotinchada 8 июн 2020, 19:50 Коронавирус Жаҳон\nДунё бўйлаб коронавирус беморлари сони 7 млн кишидан ошиб кетди. Умумий COVID-19 билан зарарланганлардан 3,1 млн нафари мазкур инфекциядан тузалган, 402 минг нафари эса вафот этган.\nУшбу пандемия оқибатида энг катта босим соғлиқни сақлаш тизимларига тушмоқда. Мамлакатларда коронавирус беморларини даволаш бўйича харажатлар ҳам иқтисодий ўсиш суратларига қараб фарқ қилмоқда. Баъзи ҳолатларда даволаниш учун маблағлар тўлиқ давлат томонидан қопланаётган бўлса, баъзиларида фуқаролар тиббий суғурталаридан, суғурта бўлмаган тақдирда ўз ҳисобларидан даволаниш учун тўлашлари керак бўлмоқда.\nРоссияда коронавирус ҳолатларини даволаш учун харажатлар 12 апрелга қадар давлат бюджетидан қопланаётган эди. Лекин 12 апрелдан бошлаб ушбу тўловлар Мажбурий суғурталаш жамғармасидан амалга ошириладиган бўлди.\nМамлакатнинг турли ҳудудларида коронавирусни даволаш учун сарфланаётган харажатлар миқдори фарқ қилади. Санкт-Петербург губернатори Александр Бегловнинг маълум қилишича, коронавирусдан даволаш учун ҳар бир беморга 24 мингдан 500 минг рублгача сарфланмоқда.\nАҳволи енгил бўлган беморни даволашга 24 минг рубль (352 доллар), ўрта аҳволдаги коронавирус бемори учун 125 минг рубль (1833 доллар) ва оғир аҳволдаги беморни даволаш учун 500 минг рубль (7335 доллар) харажат қилинмоқда.\nСаратов вилоятида битта COVID-19 инфекцияси беморининг даволанишига эса 150 минг рубль сарфланмоқда.\nАҚШда коронавирус беморларининг даволиниш харажатлари уларнинг тиббий суғурталари томонидан қопланади. Битта коронавирус беморини даволашнинг ўртача қиймати 30 минг долларга тенг бўлиши мумкин.\nFAIR Health ташкилотининг таҳлилларига кўра, тиббий суғуртаси бўлмаган ёки суғуртаси коронавирусга ўхшаш касалликлар даволанишини назарда тутмаган фуқаролар COVID-19 билан касалланса, 42 мингдан 74 минг долларгача харажат қилишларига тўғри келиши мумкин.\nБунда, суғурталанмаган фуқаро 6 кунлик госпитализация учун 73 300 доллар атрофида тўлаши керак бўлса, суғуртаси борлар даволаниш маблағининг бир қисмини, 38 220 долларини тўлашлари керак бўлиши мумкин.\nШунинг учун, мутахассислар касаллик оғир кечмаётган ҳолатларда уйда қолиб даволанишни маслаҳат беришмоқда. Уларнинг фикрига кўра, ҳозир тиббиёт харажатлари ҳаддан ташқари қимматлашмаслигининг энг яхши йўли — бу касал бўлиб қолмаслик.\nБундан ташқари, телетиббиёт хизматлари ҳам мавжуд (суғурта мавжуд бўлганда 34 долларга тенг).\nДаволаниш жараёни билан боғлиқ барча харажатлар давлат томонидан қопланиб, ҳозирги пайтга қадар умумий харажатлар миқдори 1,35 млрд юанга тенг бўлган. Хитой ҳукумати битта коронавирус беморини даволаш учун ўртача 3,2 минг доллар сарфлаган.\nОғир аҳволдаги коронавирус беморини даволашга ўртача 21,2 минг доллар, алоҳида ҳолатларда ўта оғир аҳволдаги беморларни даволашга 141 минг долларгача маблағ сарфланган.\nХитойда беморларни даволаш, профилактика чоралари ва эпидемия билан курашиш учун жами 23 млрд доллар атрофида маблағ ажратилган.\nҲиндистонда битта коронавирус бемори учун ўртача харажат, сунъий нафас олиш вентиляторлари ва бошқа ҳаётни сақлаб қолиш ускуналарини ҳисобга олмаганда, кунига 264 доллардан 331 долларгача туради.\nАгар, коронавирус бемори 14 кун давомида даволанса, харажатлар миқдори 3700 дан 4600 долларгача бўлиши мумкин.\nБаъзи хусусий шифохоналарда сунъий нафас олиш вентилятори учун кунига 331 доллардан 660 долларгача сарфланиши мумкин. Шифохоналардаги палаталар нархи тоифасига қараб ҳар хил бўлиши мумкин, лекин энг арзон палата кунига 13 доллардан 20 долларгача туради.\nҚирғизистонда COVID-19 беморлари бепул, давлат ҳисобидан даволанишмоқда.\n«Коронавирус беморлари бепул даволанади. Дори-дармонлар, тиббий мақсадда ишлатиладиган ускуналар ва стационардаги койка-ўринларнинг барчаси учун харажат давлат томонидан қопланади», — деган мамлакат соғлиқни сақлаш вазири Собиржон Абдикаримов.\nУнинг маълум қилишича, енгил аҳволдаги коронавирус беморини даволаш учун 7 988 сом (107 доллар), ўрта аҳволдаги бемор учун 16 379 сом (220 доллар), оғир аҳволдаги бемор учун (1007 доллар) ва ўта оғир аҳволдаги бемор даволанишига 118 807 сом (1600 доллар) сарфланади.\nҚозоғистонда битта коронавирус беморини даволаш учун кунига 15 минг тенге (38 доллар) атрофида маблағ сарфланмоқда.\nМамлакатда коронавирус инфекцияси ҳолатларига боғлиқ тўловлар «Ижтимоий тиббий суғурта жамғармаси» томонидан амалга оширилади. Жамғарма белгиланган тарифларга кўра, бир кунлик\nкарантин госпитализацияси учун 10 413 тенге;\nпровизор госпитализацияси учун 11 619 тенге;\nстационар шароитда юқумли касалликлар бўлимида даволанган бир ҳолат учун 15 113 тенге тўлов ажратилган.\nУкраинада коронавирус беморининг аҳволига қараб, унга кунлик харажат 11 доллардан 370 долларгача бўлиши мумкин, даволаниш билан боғлиқ харажатлар давлат томонидан қопланади.\nИспанияда ҳам коронавирус беморларининг даволаниши учун харажатлар давлат томонидан қопланади. Ҳукумат коронавирус пандемияси давомида барча хусусий шифохонларни давлат тасарруфига вақтинча ўтказди.\nФранцияда коронавирусга тест ўтказиш ва беморларни даволаш учун тўловлар миллий соғлиқни суғурталаш жамғармаси томонидан тўланади. Лекин, агар беморларга қўшимча қулайликлар (бир кишилик палаталарда ётиш) керак бўлса, унда улар ўз ҳисобларидан тўлашлари керак бўлади.\nКўплаб Европа мамлакатлари каби Германияда ҳам коронавирусдан даволаниш харажатлари давлат томонидан қопланади. Бунда бемор бошқа давлатда даволанган бўлса ҳам, унинг харажатлари тўлиқ қопланади. Шунингдек, Германия чет эллик коронавирус беморларининг даволанишлари учун харажатларни ҳам қоплайди.\nОлдинроқ берилган маълумотларга кўра, Ўзбекистонда коронавирус инфекциясига чалиниб даволанаётган ўрта аҳволдаги ҳар бир бемор учун 32 миллион сўмдан (3,2 минг доллар) маблағ сарф қилинмоқда. Оғир аҳволдаги, жонлантириш бўлимида ётган ҳар бир беморларга ўртача 64 миллион сўмдан (6,4 минг доллар) маблағ сарфланмоқда.\n«Касалликдан даволанаётганлар ҳам, касалликда гумон қилинганлар ҳам, карантинда сақланаётганларнинг барчаси бепул, давлат бюджети ҳисобидан даволанмоқда» — деган эди Алишер Шодмонов.\nКарантинда бўлиб турган фуқароларнинг ҳар бири учун 14 кунлик карантиндаги даври учун 2,4 миллион сўмдан (240 доллар), коронавирусдан тузалиб, реабилитацияга олинган ҳар бир бемор тикланиши учун 2,8 миллион сўмдан (280 доллар) сарфланмоқда.\nКоронавирус беморларига давлат бюджетидан қанча пул сарфланмоқда? 23 апрель 2020, 15:09


Покистон бош вазири ўзи ва ҳукумати «Термиз—Мозори Шариф—Кобул—Пешовар» темир йўл лойиҳасини амалга оширишда кўмакчи бўлишини маълум қилди.\nЎзбекистон ва Покистон етакчиларининг музокаралари якунлари бўйича 15 июль куни Кўксарой қароргоҳида ОАВ вакиллари учун брифинг ўтказилди.\nЎзаро музокараларнинг иқтисодий жиҳатларига тўхталган Имрон Хон ҳар икки давлат бир-бири учун зарур ҳамкор эканлигини билдирди.\n«Мамлакатингиз билан савдо алоқалари биз учун жуда муҳим, чунки Ўзбекистон Марказий Осиёнинг энг йирик давлати ҳисобланади. Ташриф буюрган 130 кишилик делегациямиз вакиллари орасида йирик тадбиркорлар ҳам бор. Сафарим чоғида яна кўплаб бизнесменлар менга телефон орқали мурожаат қилишди ва Ўзбекистон билан ҳамкорликдан мамнун эканликларини билдиришди.\nБизга Ўзбекистонда ишлаб чиқарилувчи қишлоқ хўжалик техникаси ва дастгоҳлари жуда қизиқ. Шунингдек, пахта уруғи олиш масаласини ҳам муҳокама қиляпмиз. Покистон эса Ўзбекистон учун 220 млн кишилик жуда улкан бозор. Портларимиз орқали Яқин Шарқ, Африка давлатлари, муносабатларимиз тикланса Ҳиндистон бозорига чиқишингиз мумкин.\nЎзаро алоқаларни парвозларни кўпайтириш, транспорт қатновини кенгайтириш орқали мустаҳкамлашимиз лозим. Покистон чегарасидан синов тариқасида йўлга чиққан юк машинаси 2 кун ичида Ўзбекистонга етиб келган ва бу жуда яхши кўрсаткич.\nПрезидент дўстим Шавкат Мирзиёевнинг ғояси бўлган «Термиз — Мозори Шариф — Кобул — Пешовар» темир йўлига келсак, биз бу лойиҳа самарадорлигига ишондик. Мен ва менинг ҳукуматим бу ғояни тўла қўллаб-қувватлаймиз ҳамда амалга ошишида кўмакчи бўламиз.\nМирзо Бобур ҳақида бадиий фильм суратга олиш ғоясини ҳам қўллаб қувватлаймиз. Бобурийлар сулоласининг Покистон тарихидаги ўрни ҳам беқиёс. Бу сулола ҳозирги Покистон ва бошқа бир қанча давлатлар кирган ва улкан ҳудуд бўлган қадимий Ҳиндистонни бошқарган пайтларида бу давлат ялпи ички маҳсулоти жаҳон ЯИМининг 25 фоизини ташкил қилган», дея Имрон Хоннинг сўзларини келтирмоқда Kun.uz мухбири.\nБунга жавобан президент Мирзиёев уйғун тарихни ёшларга кенгроқ ўргатиш зарурлигини таъкидлади.\nШавкат Мирзиёев «БелАЗ» ҳайдовчисидан қанча ойлик олишини сўради\n17:41 / 29.07.2021\nЭкспорт ҳажмининг 15 фоизи, бюджет даромадларининг 8 фоизини шу корхона таъминлайди – президент ОКМК ҳақида